text:
και της ωκεάνιας οικονομίας σύμφωνα με τους στόχους που καθορίζονται στο άρθρο 9 του παρόντος πρωτοκόλλου.
 3.
 Η παράγραφος 1 εφαρμόζεται με την επιφύλαξη των διατάξεων των άρθρων 5 έως 9 του παρόντος πρωτοκόλλου.
 4.
 Η Ευρωπαϊκή Ένωση καταβάλλει το ποσό που αναφέρεται στην παράγραφο 2 στοιχείο α) του παρόντος άρθρου το αργότερο 60 ημέρες από την έναρξη της προσωρινής εφαρμογής για το πρώτο έτος και το αργότερο κατά την επέτειο της έναρξης της προσωρινής εφαρμογής του παρόντος πρωτοκόλλου για τα επόμενα έτη.
 5.
 Εάν η ετήσια ποσότητα αλιευμάτων τόνου από σκάφη της Ευρωπαϊκής Ένωσης στα ύδατα του Μαυρίκιου υπερβαίνει το ετήσιο βάρος αναφοράς που προβλέπεται στην παράγραφο 2 στοιχείο α), το ποσό της ετήσιας χρηματικής αντιπαροχής για δικαιώματα πρόσβασης αυξάνεται κατά 55 EUR ανά πρόσθετο τόνο αλιευμάτων.
 6.
 Ωστόσο, το συνολικό ετήσιο ποσό που καταβάλλει η Ένωση δεν είναι δυνατόν να υπερβαίνει το διπλάσιο του ποσού που αναφέρεται στην παράγραφο 2 στοιχείο α). Όταν οι ποσότητες που έχουν αλιευτεί από τα σκάφη της Ευρωπαϊκής Ένωσης στα ύδατα του Μαυρίκιου υπερβαίνουν τις ποσότητες που αντιστοιχούν στο διπλάσιο του συνολικού ετήσιου ποσού, το οφειλόμενο ποσό για την ποσότητα που υπερβαίνει το εν λόγω όριο καταβάλλεται το επόμενο έτος.
 7.
 Η χρήση της χρηματικής αντιπαροχής που προβλέπεται στην παράγραφο 2 στοιχείο α) εναπόκειται στην πλήρη διακριτική ευχέρεια του Μαυρίκιου.
 8.
 Η χρηματική αντιπαροχή καταβάλλεται σε έναν και μόνο λογαριασμό του Δημοσίου του Μαυρίκιου, ο οποίος έχει ανοιχθεί στην Τράπεζα του Μαυρίκιου. Η χρηματική αντιπαροχή που αναφέρεται στην παράγραφο 2 στοιχεία β) και γ) διατίθεται στην οντότητα του Μαυρίκιου που είναι αρμόδια για την εφαρμογή της αλιευτικής και της θαλάσσιας πολιτικής. Ο αριθμός του λογαριασμού κοινοποιείται από τις αρχές του Μαυρίκιου στην Ευρωπαϊκή Ένωση σε ετήσια βάση.
 9.
 Οι λεπτομερείς κανόνες εφαρμογής σχετικά με τη χρήση της χρηματικής αντιπαροχής που αναφέρεται στο άρθρο 4 παράγραφος 2 στοιχείο γ) συμφωνούνται κατά την πρώτη συνεδρίαση της μεικτής επιτροπής που διεξάγεται δυνάμει του παρόντος πρωτοκόλλου. Αφορούν, μεταξύ άλλων, τον καθορισμό των δράσεων που αναφέρονται στο άρθρο 9, τους αρμόδιους φορείς, τις αντίστοιχες κατά προσέγγιση πιστώσεις του προϋπολογισμού, τις ρυθμίσεις εκταμίευσης, καθώς και τους μηχανισμούς αναφοράς.
 Άρθρο 5
 Τομεακή στήριξη
 1.
 Το αργότερο τρεις μήνες από την ημερομηνία έναρξης της προσωρινής εφαρμογής του παρόντος πρωτοκόλλου, η μεικτή επιτροπή εγκρίνει πολυετές τομεακό πρόγραμμα και λεπτομερείς κανόνες εφαρμογής που καλύπτουν ειδικότερα:
 α)
 το ετήσιο και το πολυετές πρόγραμμα σύμφωνα με τα οποία χρησιμοποιείται το ειδικό ποσό της χρηματικής αντιπαροχής που αναφέρεται στο άρθρο 4 παράγραφος 2 στοιχείο β)·
 β)
 τους προς επίτευξη στόχους σε ετήσια και πολυετή βάση, ώστε να καταστεί δυνατή εν καιρώ η ανάπτυξη υπεύθυνης και βιώσιμης αλιείας, λαμβανομένων υπόψη των προτεραιοτήτων που διατυπώνει ο Μαυρίκιος στο πλαίσιο της εθνικής αλιευτικής πολιτικής και θαλάσσιας πολιτικής του και άλλων πολιτικών που συνδέονται ή έχουν επίπτωση στην προώθηση της υπεύθυνης και βιώσιμης αλιείας· και
 γ)
 τα κριτήρια και τις διαδικασίες για την αξιολόγηση των αποτελεσμάτων που επιτυγχάνονται κατ’ έτος.
 2.
 Κάθε τροποποίηση του ετήσιου ή του πολυετούς τομεακού προγράμματος εγκρίνεται από τη μεικτή επιτροπή.
 3.
 Κάθε χρόνο, ο Μαυρίκιος


text:
υποβάλλει ετήσια έκθεση σχετικά με τις δράσεις που υλοποιήθηκαν και τα αποτελέσματα που επιτεύχθηκαν δυνάμει της τομεακής στήριξης και η εν λόγω έκθεση εξετάζεται από τη μεικτή επιτροπή. Πριν από τη λήξη ισχύος του παρόντος πρωτοκόλλου, ο Μαυρίκιος υποβάλλει έκθεση σχετικά με την υλοποίηση της τομεακής στήριξης καθ’ όλη τη διάρκεια του παρόντος πρωτοκόλλου.
 4.
 Το ειδικό ποσό της χρηματικής αντιπαροχής που αναφέρεται στο άρθρο 4 παράγραφος 2 στοιχείο β) καταβάλλεται σε δόσεις. Για το πρώτο έτος εφαρμογής του πρωτοκόλλου, η δόση καταβάλλεται με βάση τις ανάγκες που εντοπίζονται στο πλαίσιο του συμφωνηθέντος προγραμματισμού. Για τα επόμενα έτη εφαρμογής, οι δόσεις καταβάλλονται βάσει ανάλυσης των αποτελεσμάτων που έχουν επιτευχθεί κατά την υλοποίηση της τομεακής στήριξης και την εφαρμογή του συμφωνηθέντος ετήσιου προγράμματος.
 Βάσει των αποτελεσμάτων της εν λόγω ανάλυσης, εάν τα αποτελέσματα που έχουν επιτευχθεί δεν συνάδουν με τον προγραμματισμό ή εάν η δημοσιονομική εκτέλεση κριθεί ανεπαρκής από τη μεικτή επιτροπή, η καταβολή της ειδικής χρηματικής αντιπαροχής που προβλέπεται στο άρθρο 4 παράγραφος 2 στοιχείο β) του παρόντος πρωτοκόλλου ενδέχεται να αναθεωρηθεί ή να ανασταλεί, εν όλω ή εν μέρει.
 5.
 Η καταβολή της χρηματικής αντιπαροχής συνεχίζεται κατόπιν διαβουλεύσεων και συμφωνίας μεταξύ των μερών όταν αυτό αιτιολογείται με βάση τα αποτελέσματα της υλοποίησης του συμφωνηθέντος προγραμματισμού που αναφέρεται στην παράγραφο 1.
 6.
 Η ειδική χρηματική αντιπαροχή που προβλέπεται στο άρθρο 4 παράγραφος 2 στοιχείο β) δεν επιτρέπεται να καταβληθεί μετά την παρέλευση έξι (6) μηνών από τη λήξη ισχύος του πρωτοκόλλου. Εάν είναι αναγκαίο, τα μέρη συνεχίζουν να παρακολουθούν την υλοποίηση της τομεακής στήριξης μετά τη λήξη ισχύος του παρόντος πρωτοκόλλου.
 Άρθρο 6
 Επιστημονική συνεργασία για υπεύθυνη αλιεία
 1.
 Τα μέρη δεσμεύονται να συμμορφώνονται με τα ισχύοντα ψηφίσματα, τις συστάσεις και τα σχετικά μέτρα διαχείρισης που εγκρίνει η Επιτροπή Τόνου Ινδικού Ωκεανού (IOTC) όσον αφορά τη διατήρηση και την υπεύθυνη διαχείριση της αλιείας.
 2.
 Τα μέρη, βασιζόμενα στις συστάσεις και στα ψηφίσματα που εκδίδονται από την IOTC και στις βέλτιστες διαθέσιμες επιστημονικές γνωμοδοτήσεις και, κατά περίπτωση, στα αποτελέσματα της κοινής επιστημονικής συνεδρίασης που προβλέπεται στο άρθρο 4 της συμφωνίας αλιευτικής σύμπραξης, μπορούν να διαβουλεύονται στο πλαίσιο της μεικτής επιτροπής και, εάν χρειάζεται, να καταλήγουν σε συμφωνία σχετικά με τα μέτρα για τη διασφάλιση της βιώσιμης διαχείρισης των αλιευτικών πόρων του Μαυρίκιου που καλύπτονται από το παρόν πρωτόκολλο όσον αφορά τις δραστηριότητες των ενωσιακών σκαφών.
 Άρθρο 7
 Πειραματική αλιεία και νέες αλιευτικές δυνατότητες
 1.
 Η μεικτή επιτροπή μπορεί να εξετάζει και να εγκρίνει τη δυνατότητα εξορμήσεων πειραματικής αλιείας στα ύδατα του Μαυρίκιου με σκοπό την εξέταση της τεχνικής σκοπιμότητας και της οικονομικής βιωσιμότητας νέων τύπων αλιείας που δεν προβλέπονται στο άρθρο 3. Για τον σκοπό αυτό, η μεικτή επιτροπή καθορίζει κατά περίπτωση τα είδη, τους όρους, συμπεριλαμβανομένης της συμμετοχής επιστημόνων του Μαυρίκιου σε τέτοιου είδους εξορμήσεις, καθώς και τυχόν άλλες σχετικές παραμέτρους. Η διάρκεια ισχύος της άδειας πειραματικής αλιείας δεν υπερβαίνει τους 6 μήνες.
 2.
 Λαμβανομένων υπόψη των βέλτιστων διαθέσιμων επιστημονικών γνωμοδοτήσεων και με βάση τα αποτελέσματα των εξορμήσεων πειραματικής αλιείας, εάν η Ευρωπαϊκή Ένωση εκδηλώσει ενδιαφέρον για νέες αλιευτικές δυνατότητες,

type: legislation

jurisdiction: EU


text:
η μεικτή επιτροπή, κατόπιν έγκρισης, καθορίζει τους όρους που θα ισχύουν για τέτοιου είδους νέες αλιευτικές δραστηριότητες.
 3.
 Εάν τα μέρη θεωρούν ότι οι πειραματικές εξορμήσεις έχουν αποδώσει θετικά αποτελέσματα, ο Μαυρίκιος μπορεί να κατανείμει αλιευτικές δυνατότητες για τα νέα είδη στον στόλο της Ένωσης έως τη λήξη ισχύος του παρόντος πρωτοκόλλου. Κατά συνέπεια, η χρηματική αντιπαροχή που αναφέρεται στο άρθρο 4 παράγραφος 2 στοιχείο α) του παρόντος πρωτοκόλλου προσαρμόζεται από τη μεικτή επιτροπή. Τα τέλη των πλοιοκτητών και οι σχετικοί όροι που προβλέπονται στο παράρτημα τροποποιούνται αναλόγως.
 Άρθρο 8
 Προσαρμογή των αλιευτικών δυνατοτήτων, του βάρους αναφοράς και των τεχνικών μέτρων βάσει αμοιβαίας συμφωνίας
 1.
 Η μεικτή επιτροπή μπορεί να επανεξετάζει και να προσαρμόζει τις αλιευτικές δυνατότητες που αναφέρονται στο άρθρο 3, υπό την προϋπόθεση ότι οι συστάσεις και τα ψηφίσματα που εκδίδονται από την IOTC επιβεβαιώνουν ότι μια τέτοιου είδους προσαρμογή θα εξασφαλίσει τη βιώσιμη διαχείριση του τόνου και των θυννοειδών στον Ινδικό Ωκεανό.
 2.
 Στην περίπτωση αυτή, η χρηματική αντιπαροχή που αναφέρεται στο άρθρο 4 παράγραφος 2 στοιχείο α) προσαρμόζεται αναλογικά και pro rata temporis με απόφαση της μεικτής επιτροπής. Ωστόσο, το συνολικό ετήσιο ποσό που καταβάλλει η Ένωση δεν είναι δυνατόν να υπερβαίνει το διπλάσιο του ποσού που αναφέρεται στο άρθρο 4 παράγραφος 2 στοιχείο α). Η προσαρμογή των αλιευτικών δυνατοτήτων που αναφέρεται στο παρόν άρθρο μπορεί επίσης να βασίζεται στα αποτελέσματα πειραματικής αλιείας ασκούμενης σύμφωνα με το άρθρο 8.
 3.
 Τρεις μήνες πριν το τέλος του δεύτερου έτους από την έναρξη της προσωρινής εφαρμογής του πρωτοκόλλου, και εφόσον η πραγματική αναφερθείσα ποσότητα αλιευμάτων από σκάφη της ΕΕ στα ύδατα του Μαυρίκιου υπερβαίνει το βάρος αναφοράς, τα μέρη μπορούν να επανεξετάσουν και να προσαρμόσουν το βάρος αναφοράς. Στην ανωτέρω περίπτωση, η χρηματική αντιπαροχή που αναφέρεται στο άρθρο 4 παράγραφος 2 στοιχείο α) μπορεί να προσαρμοστεί για την υπόλοιπη περίοδο εφαρμογής.
 4.
 Η μεικτή επιτροπή μπορεί, εφόσον κριθεί απαραίτητο, να εξετάσει και να προσαρμόσει τις διατάξεις που διέπουν την άσκηση αλιευτικών δραστηριοτήτων και τους κανόνες εφαρμογής του παρόντος πρωτοκόλλου και του παραρτήματός του.
 Άρθρο 9
 Συνεργασία στον τομέα της ωκεάνιας οικονομίας
 1.
 Τα μέρη αναλαμβάνουν την υποχρέωση να αναπτύξουν ένα πλαίσιο για την ενίσχυση της συνεργασίας στον τομέα της ωκεάνιας οικονομίας. Τον εν λόγω πλαίσιο μπορεί να καλύπτει μεταξύ άλλων την υδατοκαλλιέργεια, τη βιώσιμη ανάπτυξη των ωκεανών, τον θαλάσσιο χωροταξικό σχεδιασμό, τη θαλάσσια ενέργεια και το θαλάσσιο περιβάλλον.
 2.
 Τα μέρη συνεργάζονται για την ανάπτυξη κοινών δράσεων με σκοπό την περαιτέρω επίτευξη των εν λόγω στόχων, μεταξύ άλλων μέσω υφιστάμενων εργαλείων και προγραμμάτων συνεργασίας.
 3.
 Τα μέρη συμφωνούν να αναλάβουν δράση μέσω της σύστασης σημείων επαφής και μέσω της ανταλλαγής πληροφοριών και εμπειρογνωσίας στον συγκεκριμένο τομέα.
 Άρθρο 10
 Αναστολή της εφαρμογής του πρωτοκόλλου
 1.
 Η εφαρμογή του παρόντος πρωτοκόλλου αναστέλλεται με πρωτοβουλία εκατέρου των μερών, στις ακόλουθες περιπτώσεις:
 α)
 εάν εξαιρετικές περιστάσεις, εκτός φυσικών φαινομένων, εμποδίζουν την άσκηση αλιευτικών δραστηριοτήτων στα ύδατα του Μαυρίκιου·
 β)
 εάν προκύψει μεταξύ των μερών διαφορά σχετικά με την ερμηνεία και την εφαρμογή του παρόντος πρωτοκόλλου και του παραρτήματός του, η οποία δεν


text:
μπορεί να επιλυθεί·
 γ)
 μη συμμόρφωση εκατέρου των μερών με τις διατάξεις του παρόντος πρωτοκόλλου και του παραρτήματός του, και ειδικότερα σε σχέση με παραβίαση ουσιωδών και θεμελιωδών στοιχείων που αφορούν τα ανθρώπινα δικαιώματα, όπως προβλέπονται στο άρθρο 9 της συμφωνίας του Κοτονού, και σύμφωνα με τη διαδικασία που προβλέπεται στα άρθρα 8 και 96 της εν λόγω συμφωνίας·
 δ)
 στην περίπτωση που η Ευρωπαϊκή Ένωση δεν πραγματοποιήσει σε εύθετο χρόνο την πληρωμή που προβλέπεται στο άρθρο 4 παράγραφος 2 στοιχείο α) για λόγους που δεν εμπίπτουν στο άρθρο 1 στοιχείο γ) του παρόντος άρθρου.
 2.
 Πριν από τη λήψη απόφασης αναστολής, τα μέρη πραγματοποιούν διαβουλεύσεις με σκοπό την εξεύρεση συμβιβαστικής λύσης.
 3.
 Η αναστολή της εφαρμογής του παρόντος πρωτοκόλλου υπόκειται στην προϋπόθεση να κοινοποιήσει το ενδιαφερόμενο μέρος την πρόθεσή του εγγράφως και τουλάχιστον τρεις μήνες πριν από την ημερομηνία κατά την οποία η εν λόγω αναστολή παράγει αποτελέσματα.
 4.
 Σε περίπτωση αναστολής της εφαρμογής, τα μέρη συνεχίζουν τις διαβουλεύσεις με σκοπό την εξεύρεση λύσης με φιλικό διακανονισμό στη μεταξύ τους διαφορά. Όταν επιτευχθεί ο εν λόγω διακανονισμός, η εφαρμογή του παρόντος πρωτοκόλλου συνεχίζεται και το ποσό της χρηματικής αντιπαροχής μειώνεται αναλογικά και pro rata temporis συναρτήσει της διάρκειας αναστολής της εφαρμογής του παρόντος πρωτοκόλλου.
 Άρθρο 11
 Νομικό πλαίσιο
 1.
 Οι δραστηριότητες των ενωσιακών αλιευτικών σκαφών στα ύδατα του Μαυρίκιου υπόκεινται στις νομοθετικές και κανονιστικές διατάξεις του Μαυρίκιου, εκτός εάν ορίζεται διαφορετικά στο παρόν πρωτόκολλο και στο παράρτημά του.
 2.
 Αμφότερα τα μέρη κοινοποιούν αμοιβαία γραπτώς και εγκαίρως τυχόν μεταβολές στην σχετική αλιευτική πολιτική και νομοθεσία τους.
 Άρθρο 12
 Εμπιστευτικότητα
 1.
 Αμφότερα τα μέρη εξασφαλίζουν ότι η επεξεργασία όλων των δεδομένων προσωπικού χαρακτήρα τα οποία σχετίζονται με τα σκάφη της Ευρωπαϊκής Ένωσης και τις αλιευτικές δραστηριότητές τους στα ύδατα του Μαυρίκιου και τα οποία λαμβάνονται στο πλαίσιο της συμφωνίας και του παρόντος πρωτοκόλλου πραγματοποιείται πάντοτε σύμφωνα με τις αντίστοιχες αρχές εμπιστευτικότητας και προστασίας των δεδομένων.
 2.
 Αμφότερα τα μέρη μεριμνούν ώστε να δημοσιοποιούνται μόνο τα συγκεντρωτικά δεδομένα για τις αλιευτικές δραστηριότητες του στόλου της Ευρωπαϊκής Ένωσης στα ύδατα του Μαυρίκιου, σύμφωνα με τις αντίστοιχες διατάξεις της IOTC και άλλων σχετικών διεθνών οργανώσεων αλιείας.
 3.
 Δεδομένα τα οποία ενδέχεται να θεωρούνται σε διαφορετική περίπτωση εμπιστευτικά χρησιμοποιούνται αποκλειστικά για την εφαρμογή της συμφωνίας και για τους σκοπούς της διαχείρισης, της παρακολούθησης, του ελέγχου και της επιτήρησης της αλιείας.
 Άρθρο 13
 Ηλεκτρονικές ανταλλαγές δεδομένων
 1.
 Ο Μαυρίκιος και η Ευρωπαϊκή Ένωση δεσμεύονται να υλοποιήσουν τα αναγκαία συστήματα για την ηλεκτρονική ανταλλαγή όλων των πληροφοριών και των εγγράφων που σχετίζονται με την εφαρμογή της συμφωνίας. Η ηλεκτρονική μορφή ενός εγγράφου θεωρείται ανά πάσα στιγμή ισοδύναμη της έντυπης μορφής του.
 2.
 Τα δύο μέρη γνωστοποιούν αμέσως τυχόν διακοπή λειτουργίας των υπολογιστικών συστημάτων, η οποία παρακωλύει τις εν λόγω ανταλλαγές. Σε αυτές τις περιπτώσεις, οι πληροφορίες και τα έγγραφα που αφορούν την εφαρμογή της συμφωνίας αντικαθίστανται αυτομάτως από την έντυπη μορφή τους με τον τρόπο που ορίζεται στο παράρτημα.
 Άρθρο 14
 Καταγγελία
 1.
 Το παρόν πρωτόκολλο μπορεί να καταγγελθεί με πρωτοβουλία εκατέρου των μερών στις περιπτώσεις


text:
και υπό τις προϋποθέσεις που αναφέρονται στο άρθρο 12 της συμφωνίας.
 2.
 Σε περίπτωση καταγγελίας του παρόντος πρωτοκόλλου, το ενδιαφερόμενο μέρος κοινοποιεί εγγράφως στο άλλο μέρος την πρόθεσή του να καταγγείλει το πρωτόκολλο, τουλάχιστον έξι μήνες πριν από την ημερομηνία κατά την οποία η εν λόγω καταγγελία θα αρχίσει να παράγει αποτελέσματα.
 3.
 Η αποστολή της κοινοποίησης που αναφέρεται στην προηγούμενη παράγραφο συνεπάγεται την έναρξη διαβουλεύσεων μεταξύ των μερών.
 4.
 Σε περίπτωση λήξης της ισχύος του πρωτοκόλλου ή καταγγελίας του σύμφωνα με το άρθρο 12, οι ιδιοκτήτες σκαφών της ΕΕ εξακολουθούν να φέρουν ευθύνη για κάθε παραβίαση των διατάξεων της συμφωνίας ή του παρόντος πρωτοκόλλου ή εφαρμοστέων νόμων του Μαυρίκιου η οποία συνέβη πριν τη λήξη της ισχύος ή την καταγγελία του παρόντος πρωτοκόλλου, ή για κάθε τέλος άδειας ή εκκρεμείς οφειλές που δεν έχουν αποπληρωθεί κατά τον χρόνο λήξης της ισχύος ή καταγγελίας του πρωτοκόλλου.
 Άρθρο 15
 Προσωρινή εφαρμογή
 Το παρόν πρωτόκολλο εφαρμόζεται προσωρινά από τη στιγμή της υπογραφής του από τα μέρη
 Άρθρο 16
 Έναρξη ισχύος
 Το παρόν πρωτόκολλο και το παράρτημά του αρχίζουν να ισχύουν την ημερομηνία κατά την οποία τα μέρη κοινοποιούν αμοιβαίως την ολοκλήρωση των διαδικασιών που είναι αναγκαίες για τον σκοπό αυτό.
 ΠΑΡΑΡΤΗΜΑ
 ΟΡΟΙ ΑΣΚΗΣΗΣ ΑΛΙΕΥΤΙΚΩΝ ΔΡΑΣΤΗΡΙΟΤΗΤΩΝ ΑΠΟ ΣΚΑΦΗ ΤΗΣ ΕΥΡΩΠΑΪΚΗΣ ΕΝΩΣΗΣ ΣΤΑ ΥΔΑΤΑ ΤΟΥ ΜΑΥΡΙΚΙΟΥ
 ΚΕΦΑΛΑΙΟ I
 Γενικές διατάξεις
 1.
 Καθορισμός αρμόδιας αρχής
 Για τους σκοπούς του παρόντος παραρτήματος, εκτός εάν ορίζεται διαφορετικά, ως αρμόδια αρχή της Ευρωπαϊκής Ένωσης (η Ένωση) ή του Μαυρίκιου νοείται:
 για την Ένωση: η Ευρωπαϊκή Επιτροπή, κατά περίπτωση εκπροσωπούμενη από την αντιπροσωπεία της Ευρωπαϊκής Ένωσης στον Μαυρίκιο·
 για τον Μαυρίκιο: το αρμόδιο Υπουργείο για θέματα αλιείας.
 2.
 Ύδατα του Μαυρίκιου
 Όλες οι διατάξεις του πρωτοκόλλου και των παραρτημάτων του εφαρμόζονται αποκλειστικά στα ύδατα του Μαυρίκιου, τα οποία ορίζονται πέραν των δεκαπέντε (15) ναυτικών μιλίων από τις γραμμές βάσης.
 Πληροφορίες σχετικά με άλλες περιοχές στις οποίες απαγορεύεται η ναυσιπλοΐα και η αλιεία κοινοποιούνται στην Ένωση, και τυχόν μεταγενέστερες τροποποιήσεις πρέπει να ανακοινώνονται τουλάχιστον δύο μήνες πριν από την έναρξη ισχύος τους.
 3.
 Τραπεζικός λογαριασμός
 Ο Μαυρίκιος κοινοποιεί στην Ένωση, πριν από την προσωρινή εφαρμογή του πρωτοκόλλου, τα στοιχεία του τραπεζικού λογαριασμού/των τραπεζικών λογαριασμών του Δημοσίου του Μαυρίκιου στον οποίο/στους οποίους θα πρέπει να καταβάλλονται τα χρηματικά ποσά που οφείλουν τα ενωσιακά σκάφη στο πλαίσιο της συμφωνίας. Οι δαπάνες που αφορούν τα τραπεζικά εμβάσματα βαρύνουν τους πλοιοκτήτες.
 ΚΕΦΑΛΑΙΟ II
 Άδειες αλιείας
 1.
 Αναγκαία προϋπόθεση για τη χορήγηση άδειας αλιείας – επιλέξιμα σκάφη
 Οι άδειες αλιείας που αναφέρονται στο άρθρο 6 της συμφωνίας εκδίδονται υπό την προϋπόθεση ότι το σκάφος περιλαμβάνεται στο νηολόγιο αλιευτικών σκαφών της Ένωσης στον κατάλογο σκαφών της IOTC που διαθέτουν άδεια αλιείας, ότι δεν περιλαμβάνεται στον κατάλογο σκαφών που ασκούν παράνομη, λαθραία και άναρχη (ΠΛΑ) αλιεία της ICCAT ή άλλων περιφερειακών οργανώσεων διαχείρισης της αλιείας, και ότι έχουν εκπληρωθεί όλες οι προηγούμενες υποχρεώσεις που βαρύνουν τον πλοιοκτήτη, τον πλοίαρχο ή το ίδιο το σκάφος και προέκυψαν από αλιευτικές δραστηριότητες στον Μαυρίκιο δυνάμει της συμφωνίας και της νομοθεσίας του Μαυρίκιου στον τομέα της αλιείας.
 2.
 Αίτηση για χορήγηση


text:
άδειας αλιείας
 Η Ένωση υποβάλλει στον Μαυρίκιο, με ηλεκτρονικά μέσα, αίτηση χορήγησης άδειας αλιείας για κάθε σκάφος που επιθυμεί να αλιεύσει βάσει της συμφωνίας, τουλάχιστον είκοσι μία (21) ημερολογιακές ημέρες πριν από την έναρξη της περιόδου ισχύος της αιτούμενης άδειας, κάνοντας χρήση του εντύπου που παρατίθεται στο προσάρτημα 1 του παρόντος παραρτήματος. Η αίτηση πρέπει να είναι δακτυλογραφημένη ή γραμμένη ευανάγνωστα με κεφαλαία γράμματα.
 Για κάθε αρχική αίτηση χορήγησης άδειας αλιείας δυνάμει του πρωτοκόλλου, ή ύστερα από τεχνική τροποποίηση του οικείου σκάφους, η αίτηση συνοδεύεται από:
 α.
 την απόδειξη πληρωμής της μη επιστρεπτέας προκαταβολής τελών για την περίοδο ισχύος της αιτούμενης άδειας αλιείας·
 β.
 το όνομα, τη διεύθυνση και τα στοιχεία επικοινωνίας:
 του ιδιοκτήτη του αλιευτικού σκάφους·
 του πράκτορα του ιδιοκτήτη για το αλιευτικό σκάφος, κατά περίπτωση· και
 του ναυλωτή του αλιευτικού σκάφους·
 γ.
 πρόσφατη ψηφιακή έγχρωμη φωτογραφία του σκάφους, στην οποία φαίνεται λεπτομερώς η πλευρική όψη του σκάφους και ευκρινώς η ονομασία και ο αριθμός νηολογίου του στο κύτος·
 δ.
 το πιστοποιητικό νηολόγησης του σκάφους· και
 ε.
 τα στοιχεία επικοινωνίας του αλιευτικού σκάφους (τηλεομοιοτυπία, ηλεκτρονικό ταχυδρομείο κ.λπ.).
 Κατά την ανανέωση άδειας αλιείας στο πλαίσιο του παρόντος πρωτοκόλλου, για σκάφος του οποίου τα τεχνικά χαρακτηριστικά δεν έχουν τροποποιηθεί, η αίτηση ανανέωσης συνοδεύεται αποκλειστικά από απόδειξη πληρωμής των τελών.
 3.
 Προκαταβολή τελών
 1.
 Το ποσό της προκαταβολής τελών καθορίζεται με βάση τον ετήσιο συντελεστή που περιγράφεται κατωτέρω. Το ποσό αυτό περιλαμβάνει όλους τους εθνικούς και τοπικούς φόρους, με εξαίρεση τα λιμενικά τέλη, τα τέλη εκφόρτωσης, τα τέλη μεταφόρτωσης και το κόστος παροχής υπηρεσιών.
 2.
 Τα καταβλητέα από τους πλοιοκτήτες τέλη υπολογίζονται με βάση τον ακόλουθο συντελεστή ανά τόνο αλιευμένων ιχθύων:
 για το πρώτο και το δεύτερο έτος εφαρμογής του πρωτοκόλλου, 65 EUR ανά τόνο·
 για το τρίτο και το τέταρτο έτος εφαρμογής του πρωτοκόλλου, 70 EUR ανά τόνο.
 3.
 Η ετήσια προκαταβολή τελών την οποία πρέπει να καταβάλλουν οι πλοιοκτήτες κατά την υποβολή αίτησης άδειας αλιείας που εκδίδεται από τις αρχές του Μαυρίκιου είναι η εξής:
 α. Θυνναλιευτικά γρι-γρι
 8 500 EUR, ποσό που αντιστοιχεί σε:
 - 130,8 τόνους αλιευμάτων τόνου και θυννοειδών στα ύδατα του Μαυρίκιου για τα πρώτα δύο έτη εφαρμογής του πρωτοκόλλου,
 - 121,4 τόνους αλιευμάτων τόνου και θυννοειδών στα ύδατα του Μαυρίκιου για τα τελευταία δύο έτη εφαρμογής του πρωτοκόλλου.
 β. Παραγαδιάρικα σκάφη (άνω των 100 GT)
 4 125 EUR, ποσό που αντιστοιχεί σε:
 - 63,5 τόνους αλιευμάτων τόνου και θυννοειδών στα ύδατα του Μαυρίκιου για τα πρώτα δύο έτη εφαρμογής του πρωτοκόλλου,
 - 58,9 τόνους αλιευμάτων τόνου και θυννοειδών στα ύδατα του Μαυρίκιου για τα τελευταία δύο έτη εφαρμογής του πρωτοκόλλου.
 γ. Παραγαδιάρικα σκάφη (κάτω των 100 GT)
 2 050 EUR, ποσό που αντιστοιχεί σε:
 - 31,5 τόνους αλιευμάτων τόνου και θυννοειδών στα ύδατα του Μαυρίκιου για τα πρώτα δύο έτη εφαρμογής του πρωτοκόλλου,
 - 29,3 τόνους αλιευμάτων τόνου και θυννοειδών στα ύδατα του Μαυρίκιου για τα τελευταία δύο έτη εφαρμογής του πρωτοκόλλου.
 4.
 Σκάφη υποστήριξης
 Τα σκάφη υποστήριξης πρέπει να φέρουν σημαία κράτους μέλους της ΕΕ και δεν επιτρέπεται να φέρουν αλιευτικό εξοπλισμό.
 Η παρεχόμενη


text:
υποστήριξη δεν πρέπει να περιλαμβάνει ούτε τον ανεφοδιασμό σε καύσιμα ούτε τη μεταφόρτωση αλιευμάτων.
 Τα σκάφη υποστήριξης υπόκεινται στην ίδια διαδικασία όσον αφορά την αποστολή αιτήσεων χορήγησης άδειας αλιείας που περιγράφεται στο παρόν κεφάλαιο, στον βαθμό που τυγχάνει εφαρμογής σε αυτά.
 Το ετήσιο τέλος άδειας που επιβάλλεται στα σκάφη υποστήριξης είναι 4 000 EUR.
 5.
 Προσωρινός κατάλογος αδειοδοτημένων σκαφών
 Μόλις λάβει τις αιτήσεις για τη χορήγηση άδειας αλιείας, η εθνική αρχή που είναι επιφορτισμένη με τον έλεγχο των αλιευτικών δραστηριοτήτων καταρτίζει αμελλητί, για κάθε κατηγορία σκαφών, συμπεριλαμβανομένων των σκαφών υποστήριξης, τον προσωρινό κατάλογο των αιτούντων σκαφών. Ο κατάλογος αυτός διαβιβάζεται χωρίς καθυστέρηση στην Ένωση από την αρμόδια αρχή του Μαυρίκιου.
 Η Ένωση διαβιβάζει τον προσωρινό κατάλογο στον πλοιοκτήτη ή στον πράκτορά του. Σε περίπτωση που τα γραφεία της Ένωσης είναι κλειστά, ο Μαυρίκιος μπορεί να αποστείλει τον προσωρινό κατάλογο απευθείας στον πλοιοκτήτη ή στον πράκτορά του διαβιβάζοντας αντίγραφό του στην αντιπροσωπεία της ΕΕ στον Μαυρίκιο.
 6.
 Έκδοση άδειας αλιείας
 Οι άδειες αλιείας για όλα τα σκάφη χορηγούνται στους πλοιοκτήτες ή στους πράκτορές τους, και σε ηλεκτρονική μορφή, εντός είκοσι μίας (21) ημερολογιακών ημερών από την παραλαβή του συνόλου των εγγράφων της αίτησης από την αρμόδια αρχή. Αντίγραφο της εν λόγω άδειας αλιείας διαβιβάζεται αμέσως ηλεκτρονικά στην αντιπροσωπεία της ΕΕ στον Μαυρίκιο. Το ηλεκτρονικό αντίγραφο της εν λόγω άδειας αλιείας μπορεί να χρησιμοποιείται για μέγιστο χρονικό διάστημα εξήντα (60) ημερολογιακών ημερών από την ημερομηνία έκδοσης της άδειας αλιείας. Κατά την περίοδο αυτή, το αντίγραφο της άδειας θεωρείται ισοδύναμο με το πρωτότυπο.
 Μετά την περίοδο των εξήντα (60) ημερολογιακών ημερών, το πρωτότυπο της άδειας αλιείας φυλάσσεται πάντοτε επί του σκάφους.
 7.
 Κατάλογος αδειοδοτημένων σκαφών
 Μόλις εκδοθεί η άδεια αλιείας, η εθνική αρχή που είναι επιφορτισμένη με την επιτήρηση των αλιευτικών δραστηριοτήτων καταρτίζει εντός 14 ημερών από την έκδοση της άδειας, για κάθε κατηγορία σκαφών, συμπεριλαμβανομένων των σκαφών υποστήριξης, τον οριστικό κατάλογο των αδειοδοτημένων σκαφών. Ο εν λόγω κατάλογος διαβιβάζεται στην Ένωση και αντικαθιστά τον προαναφερθέντα προσωρινό κατάλογο.
 8.
 Περίοδος ισχύος της άδειας αλιείας
 Οι άδειες αλιείας ισχύουν για περίοδο ενός έτους και είναι ανανεώσιμες.
 Για τον καθορισμό της έναρξης της περιόδου ισχύος, ως ετήσια περίοδος ισχύος νοείται:
 α.
 κατά το πρώτο έτος εφαρμογής του πρωτοκόλλου, η περίοδος μεταξύ της ημερομηνίας έναρξης ισχύος του και της 31ης Δεκεμβρίου του ίδιου έτους·
 β.
 στη συνέχεια, κάθε πλήρες ημερολογιακό έτος·
 γ.
 για το τελευταίο έτος εφαρμογής του πρωτοκόλλου, η περίοδος μεταξύ 1ης Ιανουαρίου και της ημερομηνίας λήξης της ισχύος του πρωτοκόλλου.
 Για το πρώτο και για το τελευταίο έτος του πρωτοκόλλου, η προκαταβολή τελών υπολογίζεται pro rata temporis.
 9.
 Έγγραφα που φυλάσσονται επί του σκάφους
 Τα παρακάτω έγγραφα πρέπει να φυλάσσονται ανά πάσα στιγμή επί του αλιευτικού σκάφους όσο αυτό βρίσκεται σε ύδατα ή σε λιμένα του Μαυρίκιου:
 α.
 η άδεια αλιείας·
 β.
 έγγραφα τα οποία έχουν εκδοθεί από αρμόδια αρχή του κράτους σημαίας του εν λόγω αλιευτικού σκάφους, στα οποία εμφαίνεται:
 - το πιστοποιητικό νηολόγησης του σκάφους, συμπεριλαμβανομένου του αριθμού νηολόγησης του αλιευτικού σκάφους·
 - ενημερωμένα και επικυρωμένα σχέδια ή περιγραφές της διάταξης του


text:
αλιευτικού σκάφους και, ιδίως, του αριθμού των κυτών αλιευμάτων του αλιευτικού σκάφους, στα οποία αναφέρεται η χωρητικότητα αποθήκευσης σε κυβικά μέτρα·
 γ.
 εάν έχουν τροποποιηθεί τα χαρακτηριστικά του αλιευτικού σκάφους όσον αφορά το συνολικό του μήκος, τους κόρους ολικής χωρητικότητας, την ιπποδύναμη της κύριας μηχανής ή μηχανών του ή τη χωρητικότητα του κύτους του, πιστοποιητικό επικυρωμένο από αρμόδια αρχή του κράτους μέλους σημαίας του αλιευτικού σκάφους, στο οποίο να περιγράφεται το είδος της εν λόγω τροποποίησης· και
 δ.
 το πιστοποιητικό αξιοπλοΐας του σκάφους.
 10.
 Μεταβίβαση της άδειας αλιείας
 Η άδεια αλιείας εκδίδεται επ’ ονόματι συγκεκριμένου σκάφους και δεν είναι μεταβιβάσιμη.
 Εντούτοις, σε περίπτωση αποδεδειγμένης ανωτέρας βίας, με αίτηση της Ένωσης, η άδεια αλιείας ενός σκάφους μπορεί να αντικατασταθεί από νέα άδεια, η οποία εκδίδεται επ’ ονόματι άλλου παρόμοιου σκάφους ή αναπληρωματικού σκάφους της ίδιας κατηγορίας αλιείας με το σκάφος που αντικαθίσταται, χωρίς να καταβληθεί εκ νέου προκαταβολή. Στην περίπτωση αυτή, κατά την εκκαθάριση των τελών για τα θυνναλιευτικά γρι-γρι με ψυκτικές εγκαταστάσεις και τα παραγαδιάρικα επιφανείας του κεφαλαίου III λαμβάνεται υπόψη το σύνολο των αλιευμάτων και των δύο τύπων σκαφών στα ύδατα του Μαυρίκιου.
 Η μεταβίβαση πραγματοποιείται με την παράδοση της άδειας αλιείας που πρόκειται να αντικατασταθεί από τον πλοιοκτήτη ή από τον ναυτικό του πράκτορα στον Μαυρίκιο και με την έκδοση της άδειας αντικατάστασης από τον Μαυρίκιο το ταχύτερο δυνατόν. Η άδεια αντικατάστασης χορηγείται αμελλητί στον πλοιοκτήτη ή στον ναυτικό του πράκτορα κατά την παράδοση της άδειας που πρόκειται να αντικατασταθεί. Η άδεια αντικατάστασης παράγει αποτελέσματα από την ημερομηνία παράδοσης της ακυρωθείσας άδειας. Η αντιπροσωπεία της ΕΕ στον Μαυρίκιο ενημερώνεται σχετικά με τη μεταβίβαση της άδειας αλιείας.
 Ο Μαυρίκιος επικαιροποιεί τον κατάλογο αδειοδοτημένων σκαφών σε τακτική βάση. Ο νέος κατάλογος διαβιβάζεται αμελλητί στην εθνική αρχή που είναι επιφορτισμένη με την επιτήρηση της αλιείας και στην Ένωση.
 ΚΕΦΑΛΑΙΟ III
 Αναφορά αλιευμάτων
 1.
 Ημερολόγιο αλιείας
 Ο πλοίαρχος ενωσιακού σκάφους που αλιεύει στο πλαίσιο της συμφωνίας τηρεί ημερολόγιο αλιείας σύμφωνα με τα ισχύοντα ψηφίσματα της IOTC για τα παραγαδιάρικα και τα γρι-γρι.
 Το ημερολόγιο αλιείας συμπληρώνεται από τον πλοίαρχο για κάθε ημέρα παρουσίας του σκάφους στα ύδατα του Μαυρίκιου.
 Ο πλοίαρχος καταγράφει κάθε ημέρα στο ημερολόγιο αλιείας την ποσότητα κάθε είδους, ταυτοποιούμενου βάσει του αντίστοιχου τριψήφιου κωδικού FAO (Οργανισμός Επισιτισμού και Γεωργίας των Ηνωμένων Εθνών), που έχει αλιευτεί και διατηρείται επί του σκάφους, εκφρασμένη σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων. Για κάθε κύριο είδος, ο πλοίαρχος αναφέρει επίσης τα μηδενικά αλιεύματα, τα παρεμπίπτοντα αλιεύματα και τα απορριπτόμενα αλιεύματα.
 Το ημερολόγιο αλιείας συμπληρώνεται με ευανάγνωστα και κεφαλαία γράμματα και υπογράφεται από τον πλοίαρχο.
 Ο πλοίαρχος είναι υπεύθυνος για την ακρίβεια των δεδομένων που καταγράφονται στο ημερολόγιο αλιείας.
 2.
 Αναφορά αλιευμάτων
 Ο πλοίαρχος δηλώνει τα αλιεύματα του σκάφους υποβάλλοντας στον Μαυρίκιο τα ημερολόγια αλιείας που αντιστοιχούν στην περίοδο παρουσίας του σκάφους στα ύδατα του Μαυρίκιου.
 Τα ημερολόγια αλιείας υποβάλλονται με έναν από τους ακόλουθους τρόπους:
 α.
 σε περίπτωση κατάπλου σε λιμένα του Μαυρίκιου, το πρωτότυπο κάθε ημερολογίου αλιείας υποβάλλεται στον τοπικό εκπρόσωπο του Μαυρίκιου, ο οποίος βεβαιώνει εγγράφως την


text:
παραλαβή του· αντίγραφο του ημερολογίου παραδίδεται στην ομάδα επιθεώρησης του Μαυρίκιου·
 β.
 σε περίπτωση εξόδου από τα ύδατα του Μαυρίκιου χωρίς προηγούμενη διέλευση από λιμένα του Μαυρίκιου, το πρωτότυπο κάθε ημερολογίου αλιείας αποστέλλεται με ηλεκτρονικά μέσα εντός επτά (7) ημερολογιακών ημερών από την άφιξη σε οιονδήποτε άλλο λιμένα·
 γ.
 μέσω ηλεκτρονικού ταχυδρομείου, σε ηλεκτρονική διεύθυνση που κοινοποιείται από την εθνική αρχή που επιτηρεί τις αλιευτικές δραστηριότητες, ή διαφορετικά·
 δ.
 με τηλεομοιοτυπία, στον αριθμό της εθνικής αρχής που επιτηρεί τις αλιευτικές δραστηριότητες· ή
 ε.
 ή με επιστολή που αποστέλλεται στην εθνική αρχή που επιτηρεί τις αλιευτικές δραστηριότητες, εντός δεκαπέντε (15) ημερολογιακών ημερών μετά την έξοδο από τα ύδατα του Μαυρίκιου.
 Τα μέρη καταβάλλουν κάθε προσπάθεια για την καθιέρωση συστήματος ηλεκτρονικής ανταλλαγής όλων των δεδομένων, με στόχο την ταχύτερη διαβίβασή τους.
 Ο πλοίαρχος αποστέλλει αντίγραφο όλων των ημερολογίων αλιείας στην Ένωση και στην αρμόδια αρχή του κράτους σημαίας. Ο πλοίαρχος κάθε ενωσιακού σκάφους που αλιεύει στο πλαίσιο της συμφωνίας αποστέλλει επίσης αντίγραφο όλων των ημερολογίων αλιείας:
 α.
 στο Ερευνητικό Κέντρο Αλιείας του Albion, και
 β.
 σε ένα από τα ακόλουθα επιστημονικά ινστιτούτα:
 i.
 IRD (Institut de recherche pour le développement / Ινστιτούτο Αναπτυξιακής Έρευνας)·
 ii.
 IEO (Instituto Español de Oceanografia / Ισπανικό Ωκεανογραφικό Ινστιτούτο)·
 iii.
 IPMA (Instituto Português do Mar e da Atmosfera / Πορτογαλικό Ινστιτούτο Θαλάσσιων και Ατμοσφαιρικών Ερευνών).
 Σε περίπτωση επιστροφής του σκάφους στα ύδατα του Μαυρίκιου εντός της περιόδου ισχύος της άδειας αλιείας του, το εν λόγω σκάφος οφείλει να υποβάλει νέα αναφορά αλιευμάτων.
 Σε περίπτωση μη τήρησης των διατάξεων που αφορούν την αναφορά αλιευμάτων, ο Μαυρίκιος μπορεί να αναστείλει την άδεια αλιείας του υπόψη σκάφους μέχρις ότου υποβληθεί η απαιτούμενη αναφορά αλιευμάτων και να λάβει μέτρα κατά του πλοιοκτήτη σύμφωνα με τις σχετικές διατάξεις της κείμενης εθνικής νομοθεσίας. Σε περίπτωση επαναλαμβανόμενης παράβασης, ο Μαυρίκιος μπορεί να αρνηθεί την ανανέωση της άδειας αλιείας. Ο Μαυρίκιος ενημερώνει την Ένωση αμελλητί σχετικά με οποιαδήποτε κύρωση επιβάλλει στο πλαίσιο αυτό.
 3.
 Τακτική παρακολούθηση αλιευμάτων
 Η Ένωση υποβάλλει στον Μαυρίκιο, πριν από το τέλος κάθε τριμήνου, τα δεδομένα αλιευμάτων για κάθε αδειοδοτημένο σκάφος της ΕΕ, καθώς και οποιεσδήποτε άλλες σχετικές πληροφορίες, συμπεριλαμβανομένων των αλιευτικών προσπαθειών (αριθμός ημερών στη θάλασσα), που αντιστοιχούν στο προηγούμενο τρίμηνο (ή τρίμηνα).
 Ο Μαυρίκιος υποβάλλει σε τριμηνιαία βάση τα δεδομένα αλιευμάτων αδειοδοτημένων ενωσιακών σκαφών που λαμβάνονται μέσω των ημερολογίων αλιείας, καθώς και οποιεσδήποτε άλλες σχετικές πληροφορίες.
 Τα μέρη αναλύουν από κοινού τη συνέπεια των συνόλων δεδομένων σε τακτική βάση και κατόπιν αιτήματος εκατέρου των μερών.
 Τα εν λόγω συγκεντρωτικά δεδομένα θεωρούνται προσωρινά μέχρις ότου η Ένωση κοινοποιήσει την οριστική ετήσια δήλωση που αναφέρεται στην παράγραφο 5.
 4.
 Μετάβαση σε ηλεκτρονικό σύστημα αναφοράς (ERS)
 Τα μέρη δηλώνουν την κοινή βούλησή τους να διασφαλίσουν τη μετάβαση σε ηλεκτρονικό σύστημα δήλωσης αλιευμάτων. Τα σχετικά τεχνικά χαρακτηριστικά των επιχειρησιακών ρυθμίσεων διαβίβασης θα πρέπει να συζητηθούν και να συμφωνηθούν μεταξύ των μερών το συντομότερο δυνατό. Ο Μαυρίκιος ενημερώνει την Ένωση μόλις εκπληρωθούν οι προϋποθέσεις για την εν λόγω μετάβαση. Ωστόσο, κατά τη μεταβατική περίοδο, εξακολουθούν να εφαρμόζονται οι ισχύουσες διατάξεις σχετικά με την αναφορά


text:
αλιευμάτων.
 5.
 Εκκαθάριση των τελών για τα θυνναλιευτικά και τα παραγαδιάρικα επιφανείας
 Για κάθε γρι-γρι και παραγαδιάρικο επιφανείας και με βάση την αντίστοιχη αναφορά αλιευμάτων που έχει επιβεβαιωθεί από τα προαναφερόμενα επιστημονικά ινστιτούτα, η Ένωση προβαίνει σε εκκαθάριση των τελών που οφείλει το εκάστοτε σκάφος για την ετήσια αλιευτική δραστηριότητά του κατά το προηγούμενο ημερολογιακό έτος.
 Η Ένωση κοινοποιεί το αποτέλεσμα της εν λόγω εκκαθάρισης τελών στον Μαυρίκιο και ταυτόχρονα στον πλοιοκτήτη, πριν από τις 31 Ιουλίου του τρέχοντος έτους. Ο Μαυρίκιος επιβεβαιώνει στην Ένωση τη λήψη της εκκαθάρισης και μπορεί να ζητήσει από την Ένωση τυχόν διευκρινίσεις τις οποίες θεωρεί απαραίτητες. Σε αυτή την περίπτωση, η Ένωση προβαίνει σε διαβουλεύσεις με τις εθνικές διοικήσεις των κρατών σημαίας και με τα επιστημονικά ινστιτούτα της Ένωσης, και καταβάλλει κάθε δυνατή προσπάθεια για την παροχή των απαιτούμενων πρόσθετων πληροφοριών στον Μαυρίκιο. Εφόσον χρειαστεί, μπορεί να διοργανωθεί ειδική κοινή επιστημονική συνεδρίαση προκειμένου να εξεταστούν τα δεδομένα αλιευμάτων και οι χρησιμοποιούμενες μέθοδοι διασταύρωσης πληροφοριών.
 Ο Μαυρίκιος μπορεί να αμφισβητήσει το ποσό της εκκαθάρισης τελών, βάσει αποδεικτικών στοιχείων, εντός προθεσμίας τριάντα (30) ημερολογιακών ημερών από την ημερομηνία διαβίβασης της εκκαθάρισης. Σε περίπτωση διαφωνίας, τα μέρη διαβουλεύονται στο πλαίσιο της μεικτής επιτροπής. Εάν ο Μαυρίκιος δεν προβάλει αντιρρήσεις εντός τριάντα (30) ημερολογιακών ημερών, η εκκαθάριση θεωρείται ότι έχει εγκριθεί.
 Σε περίπτωση που το ποσό της εκκαθάρισης είναι υψηλότερο από την προαναφερόμενη (σημείο 3 του κεφαλαίου II) προκαταβολή τελών που έχει καταβληθεί για τη χορήγηση άδειας αλιείας, ο πλοιοκτήτης καταβάλλει το υπόλοιπο στον Μαυρίκιο έως τις 30 Σεπτεμβρίου του τρέχοντος έτους. Σε περίπτωση που το ποσό της εκκαθάρισης είναι χαμηλότερο από τα προκαταβληθέντα κατ’ αποκοπήν τέλη, το υπόλοιπο ποσό δεν επιστρέφεται στον πλοιοκτήτη.
 ΚΕΦΑΛΑΙΟ IV
 Εκφορτώσεις και μεταφορτώσεις
 Η μεταφόρτωση εν πλω απαγορεύεται. Κάθε μεταφόρτωση σε λιμένα παρακολουθείται από επιθεωρητές αλιείας του Μαυρίκιου.
 Ο πλοίαρχος ενωσιακού σκάφους που επιθυμεί να εκφορτώσει ή να μεταφορτώσει οφείλει να κοινοποιήσει στον Μαυρίκιο, τουλάχιστον 24 ώρες πριν από την εκφόρτωση ή τη μεταφόρτωση, τα ακόλουθα:
 α.
 το όνομα και το διεθνές διακριτικό κλήσεως ασυρμάτου (IRCS) του αλιευτικού σκάφους που πρόκειται να πραγματοποιήσει εκφόρτωση ή μεταφόρτωση και τον αριθμό του σκάφους στο μητρώο αλιευτικών σκαφών της IOTC·
 β.
 τον λιμένα εκφόρτωσης ή μεταφόρτωσης·
 γ.
 την προβλεπόμενη ημερομηνία και ώρα εκφόρτωσης ή μεταφόρτωσης·
 δ.
 την ποσότητα (εκφρασμένη σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων) για κάθε είδος προς εκφόρτωση ή μεταφόρτωση (ταυτοποιούμενο βάσει του αντίστοιχου τριψήφιου κωδικού FAO)· και
 ε.
 σε περίπτωση μεταφόρτωσης, το όνομα και το IRCS του παραλαμβάνοντος σκάφους.
 Όσον αφορά τα παραλαμβάνοντα σκάφη, ο πλοίαρχος του παραλαμβάνοντος σκάφους μεταφοράς ενημερώνει τις αρχές του Μαυρίκιου το αργότερο 24 ώρες πριν από την έναρξη, καθώς και μετά την ολοκλήρωση της μεταφόρτωσης, σχετικά με τις ποσότητες τόνου και θυννοειδών που μεταφορτώθηκαν στο σκάφος του και, επίσης, συμπληρώνει και διαβιβάζει στις αρχές του Μαυρίκιου τη δήλωση μεταφόρτωσης εντός 24 ωρών.
 Για τις εργασίες μεταφόρτωσης απαιτείται προηγούμενη άδεια, η οποία χορηγείται από τον Μαυρίκιο στον πλοίαρχο ή στον πράκτορά του εντός 24 ωρών από την προαναφερθείσα κοινοποίηση. Οι εργασίες μεταφόρτωσης πρέπει


text:
να πραγματοποιούνται σε λιμένα του Μαυρίκιου για τον οποίο έχει χορηγηθεί άδεια για τον σκοπό αυτό.
 Ο καθορισμένος λιμένας αλιείας του Μαυρίκιου στον οποίο επιτρέπονται οι εργασίες μεταφόρτωσης είναι το Port Louis.
 Η μη τήρηση αυτών των διατάξεων επισύρει την επιβολή των σχετικών ποινών που προβλέπονται σύμφωνα με την κείμενη νομοθεσία του Μαυρίκιου.
 Τα μέρη δεσμεύονται να ενθαρρύνουν τα αδειοδοτημένα σκάφη να αυξήσουν τις εκφορτώσεις στον Μαυρίκιο, λαμβανομένων υπόψη των ζητημάτων που άπτονται αυτών των εργασιών.
 ΚΕΦΑΛΑΙΟ V
 Έλεγχος
 1.
 Είσοδος και έξοδος από τα ύδατα του Μαυρίκιου
 Κάθε είσοδος ενωσιακού σκάφους που διαθέτει άδεια αλιείας στα ύδατα του Μαυρίκιου ή έξοδος από αυτά πρέπει να κοινοποιείται στον Μαυρίκιο εντός προθεσμίας 12 ωρών πριν από την είσοδο ή την έξοδο.
 Κατά την κοινοποίηση της εισόδου ή της εξόδου του, το σκάφος κοινοποιεί συγκεκριμένα:
 α.
 την ημερομηνία, την ώρα και το προβλεπόμενο σημείο διέλευσής του·
 β.
 την ποσότητα όλων των ειδών επί του σκάφους, ταυτοποιούμενων βάσει του αντίστοιχου τριψήφιου κωδικού FAO, εκφρασμένη σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων· και
 γ.
 την παρουσίαση των προϊόντων.
 Η κοινοποίηση πραγματοποιείται κατά προτίμηση με ηλεκτρονικό ταχυδρομείο ή, ελλείψει αυτού, με τηλεομοιοτυπία, σε ηλεκτρονική διεύθυνση ή σε αριθμό τηλεομοιοτυπικού που κοινοποιείται από τον Μαυρίκιο. Ο Μαυρίκιος βεβαιώνει αμελλητί την παραλαβή της μέσω απαντητικού μηνύματος ηλεκτρονικού ταχυδρομείου ή τηλεομοιοτυπίας.
 Ο Μαυρίκιος ενημερώνει αμέσως τα ενδιαφερόμενα σκάφη και την Ένωση για οποιαδήποτε τροποποίηση της ηλεκτρονικής διεύθυνσης ή της συχνότητας διαβίβασης.
 Κάθε ενωσιακό σκάφος το οποίο συλλαμβάνεται να αλιεύει στα ύδατα του Μαυρίκιου χωρίς να έχει προηγουμένως κοινοποιήσει την παρουσία του θεωρείται ως σκάφος που αλιεύει χωρίς άδεια.
 2.
 Περιοδική αναφορά αλιευμάτων
 Όταν ενωσιακό σκάφος αλιεύει σε ύδατα του Μαυρίκιου, ο πλοίαρχος ενωσιακού σκάφους που διαθέτει άδεια αλιείας οφείλει να ενημερώνει τις αρχές του Μαυρίκιου ανά τρεις (3) ημέρες σχετικά με τα αλιεύματα που έχει αλιεύσει στα ύδατα του Μαυρίκιου. Η πρώτη δήλωση αλιευμάτων ξεκινά (3) ημέρες από την ημερομηνία εισόδου στα ύδατα του Μαυρίκιου.
 Κατά την κοινοποίηση της περιοδικής αναφοράς αλιευμάτων που πραγματοποιείται κάθε τρεις (3) ημέρες, το σκάφος κοινοποιεί ειδικότερα:
 α.
 την ημερομηνία, την ώρα και το στίγμα κατά τη στιγμή της αναφοράς·
 β.
 την ποσότητα κάθε στοχευόμενου είδους που έχει αλιευθεί και βρίσκεται επί του σκάφους κατά τη διάρκεια της περιόδου των τριών (3) ημερών, ταυτοποιούμενου βάσει του αντίστοιχου τριψήφιου κωδικού FAO, η οποία εκφράζεται σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων·
 γ.
 την ποσότητα κάθε παρεμπίπτοντος είδους κατά τη διάρκεια της περιόδου των τριών (3) ημερών, ταυτοποιούμενου βάσει του αντίστοιχου τριψήφιου κωδικού FAO, η οποία εκφράζεται σε χιλιόγραμμα βάρους ζωντανών ιχθύων ή, εάν χρειάζεται, σε αριθμό ιχθύων·
 δ.
 την παρουσίαση των προϊόντων·
 ε.
 σε ό,τι αφορά τα θυναλλιευτικά γρι-γρι:
 i.
 τον αριθμό των επιτυχών ποντίσεων με διατάξεις συγκέντρωσης ιχθύων (FAD) από την τελευταία αναφορά·
 ii.
 τον αριθμό των επιτυχών ελεύθερων ποντίσεων σε ελεύθερα κοπάδια ιχθύων από την τελευταία αναφορά·
 iii.
 τον αριθμό των μη επιτυχών ποντίσεων· και
 στ.
 σε ό,τι αφορά τα παραγαδιάρικα θυναλλιευτικά σκάφη:
 i.
 τον αριθμό ποντίσεων από την τελευταία αναφορά·
 ii.
 τον αριθμό


text:
χρησιμοποιούμενων αγκιστριών από την τελευταία αναφορά.
 Η κοινοποίηση πραγματοποιείται κατά προτίμηση με ηλεκτρονικό ταχυδρομείο ή με τηλεομοιοτυπία, σε ηλεκτρονική διεύθυνση ή σε τηλεφωνικό αριθμό που κοινοποιείται από τον Μαυρίκιο, μέσω του εντύπου που παρατίθεται στο προσάρτημα 5 του παραρτήματος. Ο Μαυρίκιος ενημερώνει αμέσως τα ενδιαφερόμενα σκάφη και την Ένωση για οποιαδήποτε αλλαγή της ηλεκτρονικής διεύθυνσης, του τηλεφωνικού αριθμού ή της συχνότητας διαβίβασης.
 Κάθε σκάφος το οποίο συλλαμβάνεται να αλιεύει στα ύδατα του Μαυρίκιου χωρίς να έχει κοινοποιήσει την τριήμερη περιοδική αναφορά αλιευμάτων θεωρείται σκάφος που αλιεύει χωρίς άδεια. Οι παραβάτες της διάταξης αυτής υπόκεινται στις ποινές και στις κυρώσεις που προβλέπονται σύμφωνα με την κείμενη νομοθεσία του Μαυρίκιου.
 Οι περιοδικές αναφορές αλιευμάτων πρέπει να φυλάσσονται επί του σκάφους τουλάχιστον για ένα (1) έτος από την ημερομηνία αποστολής της αναφοράς.
 3.
 Επιθεώρηση σε λιμένα ή εν πλω
 Η επιθεώρηση σε λιμένα ή εν πλω στα ύδατα του Μαυρίκιου ενωσιακών σκαφών που διαθέτουν άδεια αλιείας πραγματοποιείται από σκάφη και επιθεωρητές του Μαυρίκιου οι οποίοι αναγνωρίζονται σαφώς ως διορισθέντες επιθεωρητές αλιείας.
 Πριν από την επιβίβασή τους στο σκάφος, οι εξουσιοδοτημένοι επιθεωρητές ενημερώνουν το ενωσιακό σκάφος για την απόφασή τους να διενεργήσουν επιθεώρηση. Η επιθεώρηση διεξάγεται από επιθεωρητές αλιείας οι οποίοι οφείλουν να επιδεικνύουν τα στοιχεία της ταυτότητάς τους και της επίσημης ιδιότητάς τους ως επιθεωρητών πριν από τη διεξαγωγή της επιθεώρησης. Ο πλοίαρχος του σκάφους συνεργάζεται κατά την εξέλιξη της διαδικασίας επιθεώρησης.
 Οι εξουσιοδοτημένοι επιθεωρητές παραμένουν επί του ενωσιακού σκάφους μόνον για όσο χρόνο απαιτείται για την εκτέλεση των καθηκόντων που συνδέονται με την επιθεώρηση. Η επιθεώρηση διενεργείται κατά τρόπο ώστε να ελαχιστοποιείται ο αντίκτυπος για το σκάφος, την αλιευτική του δραστηριότητα, το φορτίο ή τις εργασίες εκφόρτωσης και μεταφόρτωσης.
 Ο Μαυρίκιος μπορεί να επιτρέψει στην Ένωση να συμμετέχει στις επιθεωρήσεις ως παρατηρητής.
 Μετά το πέρας κάθε επιθεώρησης, οι εξουσιοδοτημένοι επιθεωρητές συντάσσουν έκθεση επιθεώρησης. Ο πλοίαρχος του ενωσιακού σκάφους έχει το δικαίωμα να διατυπώσει παρατηρήσεις στην έκθεση επιθεώρησης. Η έκθεση επιθεώρησης υπογράφεται από τον επιθεωρητή που συντάσσει την έκθεση και από τον πλοίαρχο του ενωσιακού σκάφους.
 Η υπογραφή της έκθεσης επιθεώρησης από τον πλοίαρχο δεν θίγει το δικαίωμα υπεράσπισης του πλοιοκτήτη σε περίπτωση παράβασης. Εάν ο πλοίαρχος αρνηθεί να υπογράψει το έγγραφο, πρέπει να διευκρινίσει τους λόγους της άρνησης εγγράφως, ο δε επιθεωρητής σημειώνει σε αυτό την ένδειξη «άρνηση υπογραφής». Οι εξουσιοδοτημένοι επιθεωρητές παραδίδουν αντίγραφο της έκθεσης επιθεώρησης στον πλοίαρχο του ενωσιακού σκάφους πριν από την αναχώρησή τους από το σκάφος. Σε περίπτωση παράβασης, αντίγραφο της κοινοποίησης της παράβασης διαβιβάζεται επίσης στην Ένωση, όπως προβλέπεται στο κεφάλαιο VII.
 4.
 Συνεργασία για την καταπολέμηση της παράνομης, λαθραίας και άναρχης (ΠΛΑ) αλιείας
 Για να ενισχυθεί η καταπολέμηση της ΠΛΑ αλιείας, οι πλοίαρχοι των ενωσιακών αλιευτικών σκαφών αναφέρουν την παρουσία στα ύδατα του Μαυρίκιου σκαφών που ασκούν δραστηριότητες οι οποίες ενδέχεται να συνιστούν ΠΛΑ αλιεία, και ζητούν όσο το δυνατόν περισσότερες πληροφορίες σχετικά με όσα έχουν παρατηρηθεί. Οι εκθέσεις παρατήρησης αποστέλλονται αμελλητί στον Μαυρίκιο και στην αρμόδια αρχή του κράτους μέλους του σκάφους που έκανε την παρατήρηση, το οποίο τις διαβιβάζει αμέσως στην Ένωση ή στον


text:
φορέα που αυτή έχει ορίσει.
 Ο Μαυρίκιος διαβιβάζει στην Ένωση κάθε έκθεση παρατήρησης που έχει στη διάθεσή του σχετικά με αλιευτικά σκάφη που ασκούν δραστηριότητες οι οποίες ενδεχομένως συνιστούν ΠΛΑ αλιεία στα ύδατα του Μαυρίκιου.
 ΚΕΦΑΛΑΙΟ VI
 Δορυφορικό σύστημα παρακολούθησης σκαφών (ΣΠΣ)
 1.
 Μηνύματα στίγματος των σκαφών
 Όταν βρίσκονται στα ύδατα του Μαυρίκιου, τα ενωσιακά σκάφη που διαθέτουν άδεια αλιείας πρέπει να είναι εξοπλισμένα με σύστημα παρακολούθησης σκαφών ώστε να είναι δυνατή η αυτόματη και συνεχής εκπομπή του στίγματός τους, ανά μία ώρα, στο κέντρο παρακολούθησης αλιείας (ΚΠΑ) (Fisheries Monitoring Center - FMC) του οικείου κράτους σημαίας.
 Κάθε μήνυμα που αφορά το γεωγραφικό στίγμα πρέπει να περιέχει:
 α.
 τα στοιχεία αναγνώρισης του σκάφους·
 β.
 το πλέον πρόσφατο γεωγραφικό στίγμα του σκάφους (γεωγραφικό μήκος και πλάτος), με σφάλμα στίγματος κατώτερο των 500 μέτρων και ποσοστό ασφάλειας 99 %·
 γ.
 την ημερομηνία και την ώρα καταγραφής του στίγματος· και
 δ.
 την ταχύτητα και την πορεία του σκάφους.
 Το πρώτο στίγμα που καταγράφεται μετά την είσοδο στα ύδατα του Μαυρίκιου λαμβάνει τον κωδικό «ENT». Όλα τα επόμενα στίγματα λαμβάνουν τον κωδικό «POS», πλην του πρώτου στίγματος που καταγράφεται μετά την έξοδο από τα ύδατα του Μαυρίκιου, που λαμβάνει τον κωδικό «EXI». Το ΚΠΑ του κράτους σημαίας μεριμνά για την αυτόματη επεξεργασία και, εάν χρειάζεται, για την ηλεκτρονική διαβίβαση των μηνυμάτων στίγματος. Τα μηνύματα στίγματος καταγράφονται με ασφαλή τρόπο και διατηρούνται για χρονικό διάστημα τριών ετών.
 Κάθε μήνυμα στίγματος διαβιβάζεται σύμφωνα με τον μορφότυπο που προβλέπεται στο προσάρτημα 2 του παρόντος παραρτήματος έως ότου ο Μαυρίκιος αποκτήσει τη δυνατότητα να λαμβάνει τις εν λόγω αναφορές στον μορφότυπο που βασίζεται στο πρότυπο P 1000 του Κέντρου των Ηνωμένων Εθνών για τη διευκόλυνση του εμπορίου και των ηλεκτρονικών συναλλαγών (CEFACT).
 2.
 Διαβίβαση από το σκάφος σε περίπτωση βλάβης του ΣΠΣ
 Ο πλοίαρχος εξασφαλίζει ότι ανά πάσα στιγμή το ΣΠΣ του σκάφους του λειτουργεί πλήρως και ότι τα μηνύματα στίγματος διαβιβάζονται ορθά στο ΚΠΑ του κράτους σημαίας.
 Τα ενωσιακά σκάφη με ΣΠΣ που παρουσιάζει βλάβη δεν επιτρέπεται να εισέρχονται στα ύδατα του Μαυρίκιου. Σε περίπτωση βλάβης του ΣΠΣ ενώ το σκάφος αλιεύει ήδη στα ύδατα του Μαυρίκιου, το ΣΠΣ του σκάφους επιδιορθώνεται μετά το πέρας του ταξιδιού ή αντικαθίσταται εντός δεκαπέντε (15) ημερολογιακών ημερών. Μετά την εκπνοή αυτής της προθεσμίας, το σκάφος δεν επιτρέπεται πλέον να αλιεύει στα ύδατα του Μαυρίκιου.
 Τα σκάφη που αλιεύουν στα ύδατα του Μαυρίκιου με σύστημα ΣΠΣ που παρουσιάζει βλάβη πρέπει να κοινοποιούν τα μηνύματα που αφορούν το γεωγραφικό τους στίγμα με ηλεκτρονικό ταχυδρομείο ή με τηλεομοιοτυπία στο ΚΠΑ του κράτους σημαίας και του Μαυρίκιου, τουλάχιστον ανά δίωρο, και πρέπει να παρέχουν όλες τις απαιτούμενες πληροφορίες.
 3.
 Ασφαλής κοινοποίηση των μηνυμάτων γεωγραφικού στίγματος στον Μαυρίκιο
 Το ΚΠΑ του κράτους σημαίας διαβιβάζει αυτομάτως τα μηνύματα στίγματος των οικείων σκαφών στο ΚΠΑ του Μαυρίκιου. Τα ΚΠΑ του σκάφους σημαίας και του Μαυρίκιου ανταλλάσσουν τις ηλεκτρονικές διευθύνσεις επικοινωνίας τους και ενημερώνονται αμοιβαία και αμελλητί σχετικά με τυχόν μεταβολή των εν λόγω διευθύνσεων.
 Η διαβίβαση των μηνυμάτων στίγματος μεταξύ των ΚΠΑ του κράτους σημαίας και του


text:
Μαυρίκιου πραγματοποιείται ηλεκτρονικά μέσω ασφαλούς συστήματος επικοινωνίας.
 Το ΚΠΑ του Μαυρίκιου ενημερώνει το ΚΠΑ του κράτους σημαίας και την Ένωση για κάθε διακοπή της λήψης διαδοχικών μηνυμάτων στίγματος από σκάφος που διαθέτει άδεια αλιείας, όταν το εν λόγω σκάφος δεν έχει κοινοποιήσει την αναχώρησή του από τα ύδατα του Μαυρίκιου.
 4.
 Δυσλειτουργία του συστήματος επικοινωνίας
 Ο Μαυρίκιος μεριμνά για τη συμβατότητα του ηλεκτρονικού εξοπλισμού του με αυτόν του ΚΠΑ του κράτους σημαίας και ενημερώνει αμέσως την Ένωση για τυχόν δυσλειτουργία όσον αφορά την επικοινωνία και τη λήψη μηνυμάτων στίγματος, ώστε να επιλυθεί το τεχνικό πρόβλημα το συντομότερο δυνατόν. Τυχόν διαφορές εξετάζονται στο πλαίσιο της μεικτής επιτροπής.
 Ο πλοίαρχος θεωρείται υπεύθυνος για οποιαδήποτε αποδεδειγμένη παραποίηση του συστήματος ΣΠΣ του σκάφους η οποία έχει ως στόχο να διαταραχθεί η λειτουργία του ή να παραποιηθούν τα μηνύματα στίγματος. Τυχόν παραβάσεις επισύρουν τις ποινές που προβλέπει η κείμενη νομοθεσία του Μαυρίκιου.
 5.
 Αναθεώρηση της συχνότητας αποστολής των μηνυμάτων στίγματος
 Βάσει αποδεικτικών στοιχείων που στοιχειοθετούν παράβαση, ο Μαυρίκιος μπορεί να ζητήσει από το ΚΠΑ του κράτους σημαίας, με κοινοποίηση στην Ένωση, να μειώσει τη συχνότητα αποστολής μηνυμάτων στίγματος σκάφους στα τριάντα λεπτά για δεδομένη χρονική διάρκεια έρευνας. Τα εν λόγω αποδεικτικά στοιχεία πρέπει να διαβιβάζονται από τον Μαυρίκιο στο ΚΠΑ του κράτους σημαίας και στην Ένωση. Το ΚΠΑ του κράτους σημαίας διαβιβάζει αμελλητί στον Μαυρίκιο τα μηνύματα στίγματος με βάση τη νέα συχνότητα αποστολής.
 Στη συνέχεια, το ΚΠΑ του Μαυρίκιου κοινοποιεί αμέσως στο κέντρο ελέγχου του κράτους σημαίας και στην Ένωση το πέρας της διαδικασίας επιθεώρησης.
 ΚΕΦΑΛΑΙΟ VII
 Παραβάσεις
 Η παράλειψη τήρησης οποιουδήποτε κανόνα ή διάταξης του πρωτοκόλλου, των μέτρων διαχείρισης και διατήρησης των έμβιων πόρων ή της νομοθεσίας του Μαυρίκιου για την αλιεία μπορεί να επισύρει την επιβολή προστίμων ή την αναστολή, ανάκληση ή μη ανανέωση της άδειας αλιείας του σκάφους, σύμφωνα με τη νομοθεσία του Μαυρίκιου.
 1.
 Χειρισμός των παραβάσεων
 Κάθε παράβαση που διαπράττεται στα ύδατα του Μαυρίκιου από ενωσιακό σκάφος που διαθέτει άδεια αλιείας σύμφωνα με τη συμφωνία αλιευτικής σύμπραξης πρέπει να αναφέρεται σε έκθεση επιθεώρησης. Η κοινοποίηση της παράβασης και οι σχετικές ισχύουσες κυρώσεις που επιβάλλονται στον πλοίαρχο ή στην αλιευτική εταιρεία αποστέλλονται απευθείας στον πλοιοκτήτη σύμφωνα με τη διαδικασία που προβλέπεται στην κείμενη νομοθεσία του Μαυρίκιου. Αντίγραφο της κοινοποίησης αποστέλλεται στο κράτος σημαίας του σκάφους και στην Ένωση εντός 24 ωρών.
 2.
 Παύση δραστηριοτήτων σκάφους
 Σε περίπτωση που αυτό επιτρέπεται βάσει της νομοθεσίας του Μαυρίκιου περί αλιείας σε σχέση με την παράβαση, κάθε ενωσιακό σκάφος το οποίο έχει διαπράξει παράβαση μπορεί να υποχρεωθεί να παύσει την αλιευτική του δραστηριότητα και, σε περίπτωση που το σκάφος είναι εν πλω, να επιστρέψει σε λιμένα του Μαυρίκιου.
 Ο Μαυρίκιος κοινοποιεί στην Ένωση και στις αρχές του κράτους σημαίας, εντός προθεσμίας 24 ωρών, τυχόν παύση των δραστηριοτήτων ενωσιακού σκάφους που διαθέτει άδεια αλιείας. Στην κοινοποίηση αναφέρονται οι λόγοι και περιλαμβάνονται τα αποδεικτικά στοιχεία στα οποία βασίστηκε η παύση των δραστηριοτήτων του σκάφους, με την επιφύλαξη τυχόν νομικών απαιτήσεων εμπιστευτικότητας.
 Πριν από τη λήψη οποιωνδήποτε μέτρων κατά του σκάφους, του πλοιάρχου, του πληρώματος ή του


text:
φορτίου, πλην των μέτρων που αποσκοπούν στην προστασία των αποδεικτικών στοιχείων, ο Μαυρίκιος ορίζει ελεγκτή και συγκαλεί, κατόπιν αιτήματος της Ένωσης, εντός μίας ημερολογιακής ημέρας από την κοινοποίηση της παύσης των δραστηριοτήτων του σκάφους, ενημερωτική συνάντηση για να διευκρινίσει τα γεγονότα που οδήγησαν στην επιβολή της παύσης των δραστηριοτήτων του σκάφους και να επεξηγήσει τυχόν περαιτέρω μέτρα τα οποία ενδέχεται να ληφθούν. Στην εν λόγω ενημερωτική συνάντηση μπορεί να παρίσταται εκπρόσωπος του κράτους σημαίας και του πλοιοκτήτη.
 3.
 Ποινές για τις παραβάσεις– Διαδικασία συμβιβασμού
 Η ποινή για την παράβαση καθορίζεται από τον Μαυρίκιο βάσει της κείμενης εθνικής νομοθεσίας.
 Πριν από την έναρξη των νομικών διαδικασιών, κινείται διαδικασία συμβιβασμού μεταξύ των αρχών του Μαυρίκιου και του ενωσιακού σκάφους με σκοπό τη φιλική διευθέτηση του θέματος στο μέτρο που είναι νομικώς εφικτό. Στην εν λόγω διαδικασία συμβιβασμού μπορεί να συμμετέχει εκπρόσωπος του κράτους σημαίας του σκάφους. Η διαδικασία συμβιβασμού ολοκληρώνεται το αργότερο 72 ώρες μετά την κοινοποίηση της παύσης των δραστηριοτήτων του σκάφους. Τυχόν συμφωνία η οποία θα επιτευχθεί είναι οριστική και δεσμευτική για όλα τα εμπλεκόμενα μέρη. Σε περίπτωση που η διαδικασία συμβιβασμού, η οποία μπορεί να περιλαμβάνει διαδικασία διακανονισμού, δεν ευδοκιμήσει, η υπόθεση μπορεί να παραπεμφθεί ενώπιον δικαστηρίου του Μαυρίκιου.
 4.
 Δικαστική διαδικασία - τραπεζική εγγύηση
 Ο ιδιοκτήτης του σκάφους το οποίο έχει διαπράξει παράβαση μπορεί να καταθέσει τραπεζική εγγύηση σε τράπεζα που ορίζεται από τον Μαυρίκιο, της οποίας το ύψος καθορίζεται από τον Μαυρίκιο και καλύπτει τις δαπάνες που συνδέονται με την παύση των δραστηριοτήτων του σκάφους, το εκτιμώμενο πρόστιμο και τυχόν αποζημίωση. Η τραπεζική εγγύηση παραμένει δεσμευμένη έως την ολοκλήρωση της δικαστικής διαδικασίας.
 Η τραπεζική εγγύηση αποδεσμεύεται και επιστρέφεται στον πλοιοκτήτη αμελλητί μετά την έκδοση της απόφασης:
 α.
 εις το ακέραιο, σε περίπτωση που δεν έχουν επιβληθεί ποινές·
 β.
 στο ύψος του υπολοίπου, εφόσον η ποινή συνεπάγεται πρόστιμο κατώτερο από το ύψος της τραπεζικής εγγύησης.
 Ο Μαυρίκιος ενημερώνει την Ένωση σχετικά με το αποτέλεσμα της δικαστικής διαδικασίας εντός προθεσμίας 8 ημερολογιακών ημερών από την έκδοση της απόφασης.
 5.
 Αποδέσμευση του σκάφους και του πληρώματος
 Τόσο το σκάφος όσο και το πλήρωμά του επιτρέπεται να εγκαταλείψουν τον λιμένα μόλις πληρωθεί το πρόστιμο που έχει επιβληθεί στο πλαίσιο της διαδικασίας συμβιβασμού ή μόλις καταβληθεί η τραπεζική εγγύηση σύμφωνα με τη νομοθεσία του Μαυρίκιου.
 ΚΕΦΑΛΑΙΟ VIII
 Ναυτολόγηση
 1.
 Αριθμός ναυτικών προς ναυτολόγηση
 Κατά τη διάρκεια των δραστηριοτήτων τους στα ύδατα του Μαυρίκιου, δώδεκα (12) έμπειροι ναυτικοί από τον Μαυρίκιο επιβιβάζονται στον στόλο της Ένωσης. Οι ιδιοκτήτες των ενωσιακών σκαφών επιδιώκουν να ναυτολογούν συμπληρωματικό αριθμό ναυτικών του Μαυρίκιου.
 Σε περίπτωση μη επιβίβασης ναυτικών του Μαυρίκιου στο σκάφος, οι πλοιοκτήτες καταβάλλουν κατ’ αποκοπή ποσό ισοδύναμο με τους μισθούς των μη επιβιβασθέντων ναυτικών για όλη τη διάρκεια της αλιευτικής εξόρμησης στα ύδατα του Μαυρίκιου. Εάν η αλιευτική εξόρμηση διαρκέσει λιγότερο από έναν μήνα, οι πλοιοκτήτες υποχρεούνται να καταβάλουν το ποσό που αντιστοιχεί σε μισθούς ενός μηνός.
 2.
 Συμβάσεις ναυτολόγησης
 Η σύμβαση εργασίας συνάπτεται μεταξύ του πλοιοκτήτη ή του πράκτορά του και του ναυτικού, ο οποίος εκπροσωπείται, εάν είναι απαραίτητο, από το συνδικάτο του, σε


text:
συνεργασία με τον Μαυρίκιο. Η σύμβαση αναφέρει ειδικότερα την ημερομηνία και τον λιμένα επιβίβασης.
 Οι εν λόγω συμβάσεις εγγυώνται στους ναυτικούς τις παροχές του καθεστώτος κοινωνικής ασφάλισης στο οποίο υπάγονται στον Μαυρίκιο, συμπεριλαμβανομένης της ασφάλειας ζωής, ασθενείας και ατυχήματος.
 Αντίγραφο της σύμβασης παραδίδεται στους υπογράφοντες.
 Οι ναυτικοί του Μαυρίκιου διαθέτουν τα βασικά εργασιακά δικαιώματα που ορίζονται στη Διακήρυξη της Διεθνούς Οργάνωσης Εργασίας (ΔΟΕ). Ισχύει ειδικότερα η ελευθερία του συνεταιρίζεσθαι και η ουσιαστική αναγνώριση του δικαιώματος συλλογικών διαπραγματεύσεων, καθώς και η κατάργηση των διακρίσεων σε θέματα απασχόλησης και άσκησης του επαγγέλματος.
 3.
 Μισθός των ναυτικών
 Ο μισθός των ναυτικών του Μαυρίκιου βαρύνει τους πλοιοκτήτες. Καθορίζεται πριν από την έκδοση της άδειας αλιείας κατόπιν αμοιβαίας συμφωνίας μεταξύ του πλοιοκτήτη και του ναυτικού του πράκτορα στον Μαυρίκιο.
 Ο μισθός δεν μπορεί να είναι κατώτερος από εκείνον που ισχύει για τα πληρώματα των εθνικών σκαφών, ούτε κατώτερος από τον μισθό που καθορίζεται από τη ΔΟΕ.
 4.
 Υποχρεώσεις των ναυτικών
 Οι ναυτικοί παρουσιάζονται στον πλοίαρχο του σκάφους στο οποίο έχουν ναυτολογηθεί την παραμονή της ημέρας επιβίβασης που ορίζεται στη σύμβασή τους. Ο πλοίαρχος ενημερώνει τον ναυτικό σχετικά με την ημερομηνία και την ώρα επιβίβασης. Σε περίπτωση που ο ναυτικός παραιτηθεί ή δεν παρουσιαστεί κατά την προβλεπόμενη ημερομηνία και ώρα επιβίβασής του, η σύμβασή του θεωρείται άκυρη και μη υπάρχουσα, και ο πλοιοκτήτης απαλλάσσεται αυτομάτως από την υποχρέωσή του να τον επιβιβάσει. Στην περίπτωση αυτή στον πλοιοκτήτη δεν επιβάλλεται ουδεμία χρηματική ποινή, ούτε οφείλει να καταβάλει αποζημίωση.
 ΚΕΦΑΛΑΙΟ IX
 ΠΑΡΑΤΗΡΗΤΕΣ
 1.
 Παρατήρηση αλιευτικών δραστηριοτήτων
 Τα σκάφη τα οποία διαθέτουν άδεια αλιείας υπόκεινται σε καθεστώς παρατήρησης των αλιευτικών δραστηριοτήτων που διεξάγουν στο πλαίσιο της συμφωνίας.
 Το εν λόγω καθεστώς παρατήρησης συνάδει με τις διατάξεις που προβλέπονται στα ψηφίσματα της IOTC (Επιτροπή Τόνου Ινδικού Ωκεανού).
 Τα ενωσιακά σκάφη με χωρητικότητα μικρότερη ή ίση με 100 GT εξαιρούνται από τις διατάξεις του παρόντος κεφαλαίου.
 2.
 Ορισμός σκαφών και παρατηρητών
 Οι αρχές του Μαυρίκιου συντάσσουν κατάλογο των σκαφών που ορίζονται να δεχθούν την επιβίβαση παρατηρητή, καθώς και κατάλογο των ορισθέντων παρατηρητών. Οι εν λόγω κατάλογοι επικαιροποιούνται. Διαβιβάζονται στην Ένωση μόλις καταρτιστούν και, στη συνέχεια, μετά την επικαιροποίησή τους. Τα ενωσιακά σκάφη που ορίζονται να υποδεχθούν παρατηρητή πρέπει να επιτρέπουν την επιβίβαση του παρατηρητή. Κατά τη σύνταξη του εν λόγω καταλόγου, ο Μαυρίκιος λαμβάνει υπόψη την παρουσία παρατηρητή που έχει επιβιβαστεί, ή πρόκειται να επιβιβαστεί, στο πλαίσιο περιφερειακού καθεστώτος παρατήρησης. Οι εκθέσεις των παρατηρητών σχετικά με τις παρατηρήσεις που διεξάγονται στα ύδατα του Μαυρίκιου αποστέλλονται στο Ερευνητικό Κέντρο Αλιείας του Albion.
 Οι αρχές του Μαυρίκιου γνωστοποιούν στους εμπλεκόμενους πλοιοκτήτες τα ονόματα των παρατηρητών που πρόκειται να επιβιβαστούν στο σκάφος τους, το αργότερο δεκαπέντε (15) ημερολογιακές ημέρες πριν από την προβλεπόμενη ημερομηνία επιβίβασης του παρατηρητή.
 Ο χρόνος παρουσίας του παρατηρητή επί του σκάφους δεν μπορεί να υπερβαίνει το απαραίτητο χρονικό διάστημα για την εκτέλεση των καθηκόντων του.
 3.
 Μισθός παρατηρητή
 Ο μισθός και οι εισφορές κοινωνικής ασφάλισης του παρατηρητή που ορίζεται από τον Μαυρίκιο βαρύνουν τις αρχές του Μαυρίκιου.
 4.
 Όροι επιβίβασης
 Οι όροι επιβίβασης του παρατηρητή, και ιδίως ο χρόνος παρουσίας


text:
του επί του σκάφους, ορίζονται με αμοιβαία συμφωνία μεταξύ του πλοιοκτήτη ή του πράκτορά του και του Μαυρίκιου.
 Οι παρατηρητές επί του σκάφους αντιμετωπίζονται ως αξιωματικοί. Εντούτοις, για την ενδιαίτηση του παρατηρητή επί του σκάφους λαμβάνεται υπόψη η τεχνική δομή του σκάφους.
 Οι δαπάνες ενδιαίτησης και σίτισης του παρατηρητή επί του σκάφους βαρύνουν τον πλοιοκτήτη.
 Ο πλοίαρχος λαμβάνει όλα τα μέτρα που εμπίπτουν στην αρμοδιότητά του για να εξασφαλίσει τη σωματική ασφάλεια και γενικώς την καλή διαβίωση του παρατηρητή.
 Στους παρατηρητές παρέχεται πρόσβαση σε κάθε εγκατάσταση επί του σκάφους που είναι απαραίτητη για την άσκηση των καθηκόντων τους. Έχουν πρόσβαση στη γέφυρα, στα μέσα επικοινωνίας και στον εξοπλισμό πλοήγησης του σκάφους, στα έγγραφα που τηρούνται επί του σκάφους και στα έγγραφα που συνδέονται με τις αλιευτικές δραστηριότητες του σκάφους, ιδίως στο ημερολόγιο αλιείας, στο ημερολόγιο ψύξης και στο βιβλίο ναυσιπλοΐας, καθώς και στους χώρους του σκάφους που έχουν άμεση σχέση με την εκτέλεση των καθηκόντων τους.
 Ο πλοίαρχος επιτρέπει στον παρατηρητή ανά πάσα στιγμή:
 α.
 να λαμβάνει και να αποστέλλει μηνύματα και να επικοινωνεί με την ξηρά και άλλα σκάφη μέσω του εξοπλισμού επικοινωνίας του σκάφους·
 β.
 να λαμβάνει, να μετρά, να αφαιρεί από το σκάφος και να κρατεί δείγματα ιχθύων ή ολόκληρο είδος ιχθύων·
 γ.
 να αποθηκεύει δείγματα και ολόκληρα είδη επί του σκάφους, συμπεριλαμβανομένων δειγμάτων και ολόκληρων ειδών που διατηρούνται στις ψυκτικές εγκαταστάσεις του σκάφους·
 δ.
 να φωτογραφίζει ή να μαγνητοσκοπεί τις αλιευτικές δραστηριότητες, συμπεριλαμβανομένων των ιχθύων, των εργαλείων, του εξοπλισμού, των εγγράφων, των χαρτών και των καταγραφών, και να μεταφέρει εκτός σκάφους τέτοιου είδους φωτογραφίες ή μαγνητοσκοπήσεις τις οποίες ο παρατηρητής έχει ενδεχομένως λάβει, πραγματοποιήσει ή χρησιμοποιήσει επί του σκάφους. Τέτοιου είδους πληροφορίες χρησιμοποιούνται μόνο για επιστημονικούς σκοπούς, εκτός εάν ζητηθεί ειδικά από τον Μαυρίκιο σε περιπτώσεις στις οποίες τα εν λόγω δεδομένα θα μπορούσαν να χρησιμοποιηθούν για την υποστήριξη δικαστικής έρευνας που βρίσκεται σε εξέλιξη.
 5.
 Επιβίβαση και αποβίβαση παρατηρητών
 Ο παρατηρητής επιβιβάζεται σε λιμένα τον οποίο επιλέγει ο πλοιοκτήτης.
 Ο πλοιοκτήτης ή ο εκπρόσωπός του κοινοποιεί στον Μαυρίκιο, με προειδοποίηση δέκα (10) ημερολογιακών ημερών πριν από την επιβίβαση, την ημερομηνία, την ώρα και τον λιμένα επιβίβασης του παρατηρητή. Εάν ο παρατηρητής επιβιβαστεί σε αλλοδαπή χώρα, τα οδοιπορικά του για να μεταβεί στον λιμένα επιβίβασης βαρύνουν τον πλοιοκτήτη.
 Εάν ο παρατηρητής δεν παρουσιαστεί την ώρα και στον τόπο που έχει συμφωνηθεί εντός δώδεκα (12) ωρών από την προβλεπόμενη ημερομηνία και ώρα, ο πλοιοκτήτης απαλλάσσεται αυτομάτως από την υποχρέωσή του να επιβιβάσει τον παρατηρητή. Συνεπώς, το σκάφος δικαιούται να αναχωρήσει από τον λιμένα και να ξεκινήσει τις αλιευτικές του δραστηριότητες.
 Σε περίπτωση που ο παρατηρητής δεν αποβιβαστεί σε λιμένα του Μαυρίκιου, ο πλοιοκτήτης αναλαμβάνει τα έξοδα ενδιαίτησης και σίτισης του παρατηρητή για το χρονικό διάστημα αναμονής της πτήσης επαναπατρισμού του παρατηρητή.
 6.
 Υποχρεώσεις του παρατηρητή
 Καθ’ όλη τη διάρκεια της παρουσίας τους επί του σκάφους, οι παρατηρητές:
 α.
 λαμβάνουν όλα τα απαραίτητα μέτρα ώστε να μη διακόπτουν ή παρεμποδίζουν τις αλιευτικές δραστηριότητες·
 β.
 δεν χρησιμοποιούν χωρίς την άδεια του πλοιάρχου ούτε προκαλούν βλάβη σε οποιοδήποτε περιουσιακό στοιχείο


text:
ή εξοπλισμό επί του σκάφους· και
 γ.
 συμμορφώνονται με την ισχύουσα νομοθεσία και τους κανόνες απορρήτου όσον αφορά κάθε έγγραφο που ανήκει στο σκάφος.
 7.
 Καθήκοντα του παρατηρητή
 Ο παρατηρητής εκτελεί τα ακόλουθα καθήκοντα:
 α.
 συλλέγει κάθε πληροφορία σχετικά με την αλιευτική δραστηριότητα του σκάφους, ιδίως όσον αφορά:
 i.
 τα χρησιμοποιούμενα αλιευτικά εργαλεία·
 ii.
 το στίγμα του σκάφους κατά τη διάρκεια της αλιευτικής του δραστηριότητας·
 iii.
 την ποσότητα, ή, κατά περίπτωση, τον αριθμό ιχθύων που αλιεύονται για κάθε στοχευόμενο είδος και κάθε συναφές είδος, καθώς και των τυχαίων και των παρεμπιπτόντων αλιευμάτων· και
 iv.
 τον εκτιμώμενο αριθμό των αλιευμάτων που διατηρούνται επί του σκάφους και των απορρίψεων·
 β.
 προβαίνει σε βιολογική δειγματοληψία που προβλέπεται στο πλαίσιο επιστημονικών προγραμμάτων· και
 γ.
 ο παρατηρητής κοινοποιεί καθημερινά τις παρατηρήσεις του με ασύρματο, τηλεομοιοτυπία ή ηλεκτρονικό ταχυδρομείο, όταν το σκάφος αλιεύει στα ύδατα του Μαυρίκιου, συμπεριλαμβανομένων της ποσότητας των κύριων και των παρεμπιπτόντων αλιευμάτων επί του σκάφους και τυχόν άλλων καθηκόντων, όπως απαιτείται από το ΚΠΑ του Μαυρίκιου.
 8.
 Έκθεση του παρατηρητή
 Πριν την αναχώρησή του από το σκάφος ο παρατηρητής υποβάλλει έκθεση σχετικά με τις παρατηρήσεις του στον πλοίαρχο του σκάφους. Ο πλοίαρχος του σκάφους έχει το δικαίωμα να διατυπώσει σχόλια στην έκθεση του παρατηρητή. Η έκθεση υπογράφεται από τον παρατηρητή και από τον πλοίαρχο. Ο πλοίαρχος λαμβάνει αντίγραφο της έκθεσης του παρατηρητή.
 Ο παρατηρητής υποβάλλει την έκθεσή του στον Μαυρίκιο, ο οποίος διαβιβάζει ακολούθως αντίγραφό της, μαζί με τις πληροφορίες που ορίζονται στην παράγραφο 4 στοιχείο γ) του παρόντος κεφαλαίου, στην Ένωση εντός προθεσμίας δεκαπέντε (15) ημερολογιακών ημερών από την αποβίβαση του παρατηρητή.
 -----------------------------------------------------------------
 Προσαρτήματα στο παρόν παράρτημα
 1. Προσάρτημα 1 - Έντυπο αίτησης για τη χορήγηση άδειας αλιείας
 2. Προσάρτημα 2 – Μορφότυπος του μηνύματος στίγματος ΣΠΣ
 Προσάρτημα 1
 ΑΙΤΗΣΗ ΧΟΡΗΓΗΣΗΣ ΑΔΕΙΑΣ ΣΕ ΑΛΛΟΔΑΠΟ ΑΛΙΕΥΤΙΚΟ ΣΚΑΦΟΣ
 Ονοματεπώνυμο του αιτούντος: ............................................................................ Διεύθυνση του αιτούντος: ...................................................................................... .................................................................................................................... .Ονοματεπώνυμο και διεύθυνση του ναυλωτή του σκάφους, σε περίπτωση που πρόκειται για πρόσωπο διαφορετικό από το ανωτέρω: .................................................................................................................... Ονοματεπώνυμο και διεύθυνση πράκτορα στον Μαυρίκιο: ..................................................................................................................... Όνομα του σκάφους:........................................................................................... Τύπος σκάφους: .................................................................................................. Χώρα νηολόγησης: ..........................................................................................
 Λιμένας και αριθμός νηολογίου: ............................................................................
 Εξωτερικά στοιχεία αναγνώρισης του αλιευτικού σκάφους:.............................................
 Διακριτικό κλήσεως ασυρμάτου και συχνότητα:............................................................
 Αριθμός τηλεομοιοτυπικού του σκάφους:..................................................................
 Αριθμός Διεθνούς Ναυτιλιακού Οργανισμού (IMO), εάν υπάρχει....................................
 Μήκος του σκάφους: ..........................................................................................
 Πλάτος του σκάφους:............................................................................................
 Τύπος και ισχύς μηχανής: ......................................................................................
 Κόροι ολικής χωρητικότητας του σκάφους:.................................................................
 Καθαρή χωρητικότητα του σκάφους:...........................................................................
 Ελάχιστη σύνθεση πληρώματος:.............................................................................
 Είδος ασκούμενης αλιείας: ....................................................................................
 Προβλεπόμενα είδη ιχθύων:....................................................................................
 Αιτούμενη περίοδος ισχύος: .................................................................................
 Πιστοποιώ την ορθότητα των ανωτέρω στοιχείων.
 Ημερομηνία:
 .....................................
 Υπογραφή :
 Προσάρτημα 2 Μορφότυπος του μηνύματος στίγματος ΣΠΣ
 ΚΟΙΝΟΠΟΙΗΣΗ ΤΩΝ ΜΗΝΥΜΑΤΩΝ ΣΠΣ
 ΑΝΑΦΟΡΑ ΣΤΙΓΜΑΤΟΣ
 Στοιχείο δεδομένων
 Κωδικός
 Υποχρεωτικό/ Προαιρετικό
 Περιεχόμενο
 Έναρξη καταχώρισης
 SR
 Υ
 Δεδομένα σχετικά με το σύστημα – προσδιορίζει την έναρξη της καταγραφής
 Παραλήπτης
 AD
 Υ
 Δεδομένα σχετικά με το μήνυμα – παραλήπτης. Τριψήφιος κωδικός ISO της χώρας
 Από
 FR
 Υ
 Δεδομένα σχετικά με το μήνυμα – αποστολέας. Τριψήφιος κωδικός ISO της χώρας
 Κράτος σημαίας
 FS
 Υ
 Δεδομένα σχετικά με το μήνυμα – κράτος σημαίας
 Τύπος μηνύματος
 TM
 Υ
 Δεδομένα σχετικά με το μήνυμα – τύπος μηνύματος [ENT, POS,


text:
EXI]
 Διακριτικό κλήσεως ασυρμάτου
 RC
 Υ
 Δεδομένα σχετικά με το σκάφος – διεθνές διακριτικό κλήσεως ασυρμάτου του σκάφους
 Εσωτερικός αριθμός αναφοράς του συμβαλλόμενου μέρους
 IR
 Π
 Δεδομένα σχετικά με το σκάφος – μοναδικός αριθμός του συμβαλλόμενου μέρους (τριψήφιος κωδικός ISO του κράτους σημαίας ακολουθούμενος από αριθμό)
 Εξωτερικός αριθμός νηολογίου
 XR
 Υ
 Δεδομένα σχετικά με το σκάφος – αριθμός που εμφαίνεται στην πλευρά του σκάφους
 Γεωγραφικό πλάτος
 LT
 Υ
 Δεδομένα σχετικά με το στίγμα του σκάφους – στίγμα σε μοίρες και πρώτα λεπτά N/S DDMM (WGS84)
 Γεωγραφικό μήκος
 LG
 Υ
 Δεδομένα σχετικά με το στίγμα του σκάφους – στίγμα σε μοίρες και πρώτα λεπτά E/W DDDMM (WGS84)
 Πορεία
 CO
 Υ
 Πορεία του σκάφους σε κλίμακα 360°
 Ταχύτητα
 SP
 Υ
 Ταχύτητα του σκάφους σε δεκάδες κόμβων
 Ημερομηνία
 DA
 Υ
 Δεδομένα σχετικά με το στίγμα του σκάφους – ημερομηνία καταγραφής του στίγματος UTC (ΕΕΕΕΜΜΗΗ)
 Ώρα
 TI
 Υ
 Δεδομένα σχετικά με το στίγμα του σκάφους – ώρα καταγραφής του στίγματος UTC (ΩΩΛΛ)
 Τέλος καταγραφής
 ER
 Υ
 Δεδομένα σχετικά με το σύστημα - προσδιορίζει το τέλος της καταχώρισης
 Υ = υποχρεωτικό στοιχείο δεδομένων
 Π = προαιρετικό στοιχείο δεδομένων
 Οι μορφότυποι διαβίβασης δεδομένων μπορούν να προσαρμόζονται στα πρότυπα UN CEFACT (Κέντρο των Ηνωμένων Εθνών για τη διευκόλυνση του εμπορίου και των ηλεκτρονικών συναλλαγών)


text:
 Avis juridique important
 |
 52004PC0490
 Πρόταση Κανονισμος του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) {SEC(2004) 931} /* COM/2004/0490 τελικό - CNS 2004/0161 */
 EL[pic] ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝΒρυξέλλες, 14.7.2004COM(2004) 490 τελικό2004/0161 (CNS)ΠρότασηΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥγια τη στήριξη της αγροτικής ανάπτυξης από το Ευρωπαϊκό Γεωργικό ΤαμείοΑγροτικής Ανάπτυξης (ΕΓΤΑΑ)(υποβληθείσα από την Επιτροπή){SEC(2004) 931}ΑΙΤΙΟΛΟΓΙΚΗ ΕΚΘΕΣΗ1. Μετά τη θεμελιώδη μεταρρύθμιση του πρώτου πυλώνα της Κοινής Γεωργικής Πολιτικής το 2003 και 2004, η μεταρρύθμιση της πολιτικής κατά τη νέα δημοσιονομική περίοδο θα εστιαστεί κυρίως στην αγροτική ανάπτυξη.2. Πάνω από το ήμισυ του πληθυσμού της ΕΕ-25 ζει σε αγροτικές περιοχές, οι οποίες καλύπτουν το 90% του εδάφους της, και άρα η αγροτική ανάπτυξη αποτελεί σημαντικό τομέα πολιτικής. Η γεωργία και η δασοκομία παραμένουν προέχουσας σημασίας για τη χρήση της γης και τη διαχείριση των φυσικών πόρων στις αγροτικές περιοχές της ΕΕ και είναι σημαντικές ως υπόβαθρο της οικονομικής διαφοροποίησης στις αγροτικές κοινότητες.3. Τα "προβλήματα" και οι προκλήσεις που πρέπει να αντιμετωπιστούν από την πολιτική αγροτικής ανάπτυξης μπορούν να συνοψιστούν ως εξής:- Οικονομικά: οι αγροτικές περιοχές διαθέτουν σημαντικά χαμηλότερο εισόδημα από τον μέσο όρο, γηράσκοντα ενεργό πληθυσμό και μεγαλύτερη εξάρτηση από τον πρωτογενή τομέα.- Κοινωνικά: υπάρχουν σαφείς αποδείξεις για υψηλότερη ανεργία στις αγροτικές περιοχές. Η χαμηλή πυκνότητα του πληθυσμού και η μείωσή του σε ορισμένες περιοχές μπορούν επίσης να αυξήσουν τον κίνδυνο εμφάνισης προβλημάτων, όπως η ανεπαρκής πρόσβαση σε βασικές υπηρεσίες, ο κοινωνικός αποκλεισμός και το στενότερο φάσμα επιλογών για απασχόληση.- Περιβαλλοντικά: η ανάγκη να εξασφαλιστεί ότι η γεωργία και η δασοκομία συμβάλλουν θετικά στον χώρο της υπαίθρου και στο ευρύτερο περιβάλλον απαιτεί την επίτευξη μιας προσεκτικής ισορροπίας.4. Το Πρόγραμμα Δράσης 2000 καθιέρωσε την πολιτική αγροτικής ανάπτυξης ως τον 2ο πυλώνα της Κοινής Γεωργικής Πολιτικής, ο οποίος θα συνοδεύει την περαιτέρω μεταρρύθμιση της πολιτικής για την αγορά σε ολόκληρο το ευρωπαϊκό έδαφος. Επομένως, η πολιτική αγροτικής ανάπτυξης δεν μπορεί να διαχωριστεί από τον ρόλο της ως 2ου πυλώνα της Κοινής Γεωργικής Πολιτικής, με έμφαση στη λέξη "κοινή", δηλ. την επιλογή που έχει γίνει να οργανωθεί ο γεωργικός τομέας σε επίπεδο ΕΕ. Αυτό έχει ιδιαίτερη σημασία όσον αφορά την εξασφάλιση της συνοχής των μέσων και των στόχων πολιτικής μεταξύ των δύο πυλώνων.5. Η πολιτική αγροτικής ανάπτυξης της ΕΕ ακολουθεί τις γενικές κατευθύνσεις για την αειφόρο ανάπτυξη σύμφωνα με τα συμπεράσματα των Ευρωπαϊκών Συμβουλίων της Λισαβώνας (Μάρτιος 2000) και του Γκέτεμποργκ (Ιούνιος 2001). Ενώ τα συμπεράσματα της Λισαβώνας έθεσαν τον στόχο να καταστεί η Ευρωπαϊκή Ένωση ο πιο ανταγωνιστικός, βασιζόμενος στη γνώση, οικονομικός χώρος μέχρι το 2010, τα συμπεράσματα του Γκέτεμποργκ προσέθεσαν νέα έμφαση στην προστασία του περιβάλλοντος και στην επίτευξη ενός περισσότερο αειφόρου αναπτυξιακού σχήματος. Τα τελευταία συμπεράσματα επίσης τόνισαν το γεγονός ότι στο πλαίσιο του Προγράμματος Δράσης 2000, η Ευρωπαϊκή Γεωργική Πολιτική "προσανατολίστηκε περισσότερο προς την κάλυψη των αυξανόμενων απαιτήσεων του γενικού κοινού για ασφάλεια των τροφίμων, ποιότητα των τροφίμων, ποικιλία προϊόντων, καλές συνθήκες διαβίωσης των ζώων, περιβαλλοντική ποιότητα και διατήρηση της φύσης και του τοπίου".6. Η περαιτέρω εφαρμογή της μεταρρύθμισης της ΚΓΠ συνεπάγεται την ανάγκη να συνεχίσει


text: να υπάρχει μια κλαδική συνιστώσα στην κοινοτική πολιτική αγροτικής ανάπτυξης. Επιπλέον, ο δυαδικός χαρακτήρας των γεωργικών διαρθρώσεων και το ενίοτε ακόμη υψηλό μερίδιο της γεωργίας στην απασχόληση σε πολλά από τα νέα ΚΜ συνεπάγονται την επίσης σημαντική ανάγκη η εν λόγω πολιτική να συνοδεύει την αναδιάρθρωση στον τομέα της γεωργίας και στις αγροτικές περιοχές.7. Η εδαφική συνιστώσα της κοινοτικής πολιτικής αγροτικής ανάπτυξης, η οποία αποβλέπει στην αντιμετώπιση των οικονομικών, κοινωνικών και περιβαλλοντικών προκλήσεων που αντιμετωπίζουν οι αγροτικές περιοχές, συνίσταται στο να συνοδεύει τη γεωργία και τη δασοκομία στη σημαντική λειτουργία τους για τη διαχείριση της γης και στο να ενσωματώνει τη γεωργία και τη δασοκομία σε μια διαφοροποιημένη αγροτική οικονομία, καθώς και στο να συμβάλλει στην κοινωνικοοικονομική ανάπτυξη των αγροτικών περιοχών.8. Η συμπληρωματικότητα των δυο πυλώνων της ΚΓΠ έχει επιταθεί από την πρόσφατη μεταρρύθμιση της ΚΓΠ, η οποία εισήγαγε την αποσύνδεση από την παραγωγή, την πολλαπλή συμμόρφωση και τη διαφοροποίηση (δηλ. μεταφορά κονδυλίων από τον 1ο στο 2ο πυλώνα) και η οποία θα εφαρμοστεί από το 2005 και μετέπειτα. Ο 1ος πυλώνας επικεντρώνεται στην παροχή της βασικής εισοδηματικής στήριξης στους γεωργούς, οι οποίοι είναι ελεύθεροι πλέον να παράγουν σε συνάρτηση με τη ζήτηση στην αγορά, ενώ ο 2ος πυλώνας στηρίζει τη γεωργία ως παροχέα δημοσίων αγαθών στην περιβαλλοντική και αγροτική λειτουργία της, όπως και τις αγροτικές περιοχές στην ανάπτυξή τους.9. Απηχώντας τα συμπεράσματα της Διάσκεψης του Σάλτσμπουργκ (Νοέμβριος 2003) και τις στρατηγικές κατευθύνσεις των Ευρωπαϊκών Συμβουλίων της Λισαβώνας και του Γκέτεμποργκ, που έδωσαν έμφαση στα οικονομικά, περιβαλλοντικά και κοινωνικά στοιχεία της αειφορίας, με την ανακοίνωση σχετικά με τις δημοσιονομικές προοπτικές για την περίοδο 2007-2013 έχουν καθοριστεί οι ακόλουθοι τρεις βασικοί στόχοι για την πολιτική αγροτικής ανάπτυξης:- Αύξηση της ανταγωνιστικότητας του γεωργικού τομέα μέσω της στήριξης για αναδιάρθρωση·- Ανάδειξη του περιβάλλοντος και της υπαίθρου μέσω της στήριξης για τη διαχείριση της γης (συμπεριλαμβανόμενων ενεργειών αγροτικής ανάπτυξης που σχετίζονται με τις τοποθεσίες Natura 2000)·- Βελτίωση της ποιότητας ζωής στις αγροτικές περιοχές και προώθηση της διαφοροποίησης των οικονομικών δραστηριοτήτων μέσω μέτρων που στοχεύουν τον γεωργικό τομέα και άλλους φορείς των αγροτικών περιοχών·Συνοπτικά, η σημασία της κοινοτικής διάστασης της πολιτικής αγροτικής ανάπτυξης έγκειται:- Στο να συνοδεύει και να συμπληρώνει την περαιτέρω μεταρρύθμιση της ΚΓΠ και να εξασφαλίζει συνοχή με τα μέσα και τις πολιτικές του πρώτου πυλώνα·- Στο να συμβάλλει στις άλλες πολιτικές προτεραιότητες της ΕΕ, όπως η αειφόρος διαχείριση των φυσικών πόρων, η καινοτομία και η ανταγωνιστικότητα στις αγροτικές περιοχές, αλλά και η οικονομική και κοινωνική συνοχή.10. Ο μεγάλος αριθμός προγραμμάτων, συστημάτων προγραμματισμού και διαφορετικών συστημάτων δημοσιονομικής διαχείρισης και ελέγχου κατά την τρέχουσα περίοδο προγραμματισμού έχουν αυξήσει σημαντικά το διοικητικό φόρτο για τα κράτη μέλη και την Επιτροπή και έχουν μειώσει τη συνοχή, τη διαφάνεια και την ορατότητα της πολιτικής αγροτικής ανάπτυξης.11. Ένα σημαντικό πρώτο βήμα είναι να τεθεί η αγροτική ανάπτυξη σε ενιαίο πλαίσιο χρηματοδότησης και προγραμματισμού.12. Ένα σημαντικό μέσο για να διασφαλιστεί ότι ο προγραμματισμός της αγροτικής ανάπτυξης θα εστιάζεται στις προτεραιότητες της ΕΕ και ότι θα υπάρχει συμπληρωματικότητα με τις άλλες κοινοτικές πολιτικές, θα αποτελέσει το έγγραφο στρατηγικής της ΕΕ


text: για την αγροτική ανάπτυξη, το οποίο θα συνταχθεί από την Επιτροπή και το οποίο θα χρησιμεύσει ως βάση για τις εθνικές στρατηγικές και προγράμματα αγροτικής ανάπτυξης.13. Ο καθορισμός σαφών στόχων με βάση τις κοινοτικές προτεραιότητες και η μεγαλύτερη έμφαση στην υποβολή εκθέσεων για τα αποτελέσματα των προγραμμάτων, μέσω της ενίσχυσης της παρακολούθησης και της αξιολόγησης θα εξασφαλίσουν μεγαλύτερη διαφάνεια και υποχρέωση λογοδοσίας για τη χρησιμοποίηση των χρημάτων της ΕΕ, ενώ ταυτόχρονα θα αφήνουν στα κράτη μέλη μεγαλύτερη ελευθερία ως προς τον τρόπο με τον οποίο επιθυμούν να εφαρμόσουν τα οικεία προγράμματα μέσω του καθορισμού λιγότερο λεπτομερών κανόνων και προϋποθέσεων επιλεξιμότητας και της απλούστευσης των ρυθμίσεων για τη δημοσιονομική διαχείριση και τον έλεγχο.14. Η διαβούλευση με τους ενδιαφερόμενους παράγοντες κατά τον σχεδιασμό, την υλοποίηση και την αξιολόγηση των εθνικών στρατηγικών και προγραμμάτων, η ενσωμάτωση της προσέγγισης LEADER "εκ των κάτω προς τα άνω", η ανταλλαγή των βέλτιστων πρακτικών και η δικτύωση θα συμβάλουν όλα στην εξασφάλιση του συγκροτημένου διαλόγου που αποτελεί τη βάση για τη χρηστή διακυβέρνηση.15. Εκτός από την αυξημένη σαφήνεια όσον αφορά τις αρμοδιότητες των κρατών μελών και της Επιτροπής στη δημοσιονομική διαχείριση, οι προτεινόμενες αλλαγές θα βελτιώσουν σημαντικά την υλοποίηση και τη διακυβέρνηση της πολιτικής αγροτικής ανάπτυξης.16. Για να επιτευχθεί μια πιο στρατηγική προσέγγιση στην αγροτική ανάπτυξη, το πρώτο βήμα στη φάση προγραμματισμού θα είναι η κατάρτιση εκ μέρους της Επιτροπής ενός στρατηγικού εγγράφου, στο οποίο θα εκτίθενται οι προτεραιότητες της ΕΕ για τους τρεις άξονες πολιτικής. Το έγγραφο αυτό θα προσδιορίζει τα πλεονεκτήματα και τις αδυναμίες σε επίπεδο ΕΕ καθώς και τους βασικούς δείκτες για τη μέτρηση της προόδου στην επίτευξη των προτεραιοτήτων της ΕΕ. Στη συνέχεια, η κοινοτική στρατηγική αγροτικής ανάπτυξης θα εγκριθεί από το Συμβούλιο και θα αποτελεί τη βάση για τις εθνικές στρατηγικές αγροτικής ανάπτυξης των ΚΜ. Η εθνική στρατηγική αγροτικής ανάπτυξης θα προσαρμόζει τις προτεραιότητες της ΕΕ στην εθνική κατάσταση, μετά από διαβούλευση με τους ενδιαφερόμενους παράγοντες, θα καθορίζει τους βασικούς δείκτες αποτελεσμάτων και θα αποδεικνύει την συμπληρωματικότητα του προγραμματισμού αγροτικής ανάπτυξης με τις άλλες κοινοτικές πολιτικές, και ιδίως με την πολιτική συνοχής.17. Τα προγράμματα θα συναρθρώνουν την εθνική στρατηγική σε μια στρατηγική για καθένα από τους τρεις θεματικούς άξονες που αντιστοιχούν στους κύριους πολιτικούς στόχους του σημείου 9 και για τον άξονα LEADER, χρησιμοποιώντας ποσοτικά προσδιορισμένους στόχους και βασικούς δείκτες αποτελεσμάτων (οι οποίοι θα περιλαμβάνουν μια ελάχιστη δέσμη κοινών δεικτών σε επίπεδο ΕΕ). Για να εξασφαλιστεί μια ισορροπημένη στρατηγική, θα απαιτείται ελάχιστη χρηματοδότηση για τον άξονα 1 (ανταγωνιστικότητα) και τον άξονα 3 (ευρύτερη αγροτική ανάπτυξη) ίση με το 15% τουλάχιστον της συνολικής κοινοτικής χρηματοδότησης των προγραμμάτων και για τον άξονα 2 (διαχείριση της γης) ίση με το 25% τουλάχιστον. Για τον άξονα LEADER προορίζεται τουλάχιστον το 7% της κοινοτικής χρηματοδότησης.18. Ως δομικά στοιχεία για κάθε θεματικό άξονα θα είναι διαθέσιμο ένα φάσμα μέτρων. Οι όροι υπό τους οποίους θα μπορούν να εφαρμόζονται τα μέτρα έχουν βελτιωθεί και απλουστευθεί.19. Για τον άξονα 1, ανταγωνιστικότητα της γεωργίας και της δασοκομίας, η στρατηγική αναδιάρθρωσης θα βασίζεται σε μέτρα που αφορούν το ανθρώπινο και φυσικό κεφάλαιο


text: και τα θέματα ποιότητας και θα επιτρέψει τη σταδιακή κατάργηση ορισμένων μέτρων που σήμερα εφαρμόζονται στα νέα κράτη μέλη.20. Όσον αφορά τη στρατηγική για τον άξονα 2, περιβάλλον και διαχείριση της γης, τα γεωργοπεριβαλλοντικά μέτρα αποτελούν υποχρεωτική συνιστώσα. Το υφιστάμενο μέτρο για τις μειονεκτικές περιοχές επανακαθορίζεται σε ό,τι αφορά την οριοθέτηση των ενδιάμεσων ζωνών (βασιζόμενη εν μέρει σε κοινωνικοοικονομικά δεδομένα, τα οποία σε πολλές περιπτώσεις έχουν καταστεί παρωχημένα). Η νέα οριοθέτηση θα βασίζεται στην παραγωγικότητα του εδάφους και τις κλιματικές συνθήκες καθώς και στη σημασία των εκτατικών γεωργικών δραστηριοτήτων για τη διαχείριση της γης, καθόσον η χαμηλή παραγωγικότητα του εδάφους και οι κακές κλιματικές συνθήκες δίνουν μια ένδειξη για τη δυσκολία διατήρησης της γεωργικής δραστηριότητας.21. Γενική προϋπόθεση για τα μέτρα βάσει του άξονα 2 στο επίπεδο του δικαιούχου είναι η τήρηση των κοινοτικών και εθνικών υποχρεωτικών απαιτήσεων που αφορούν αντιστοίχως τη γεωργία και τη δασοκομία.22. Για τον άξονα 3, ευρύτερη οικονομική ανάπτυξη, η προτιμώμενη μέθοδος υλοποίησης είναι μέσω στρατηγικών τοπικής ανάπτυξης που στοχεύουν ενότητες μικρότερες της περιφέρειας και είτε αναπτύσσονται σε στενή συνεργασία μεταξύ εθνικών, περιφερειακών και τοπικών αρχών ή σχεδιάζονται και υλοποιούνται με προσέγγιση "εκ των κάτω προς τα άνω", χρησιμοποιώντας την προσέγγιση LEADER (επιλογή των καλύτερων σχεδίων τοπικής ανάπτυξης των ομάδων τοπικής δράσης που αντιπροσωπεύουν συμπράξεις δημοσίου-ιδιωτικού τομέα). Η οριζόντια εφαρμογή ορισμένων μέτρων στο πλαίσιο του άξονα 3 παραμένει δυνατή.23. Κάθε πρόγραμμα πρέπει να περιέχει ένα άξονα LEADER, για να χρηματοδοτείται η υλοποίηση των στρατηγικών τοπικής ανάπτυξης των ομάδων τοπικής δράσης που βασίζονται στους τρεις θεματικούς άξονες, τα έξοδα λειτουργίας των ομάδων τοπικής δράσης, τα σχέδια συνεργασίας μεταξύ ομάδων τοπικής δράσης, πειραματικές και πιλοτικές προσεγγίσεις καθώς και η οικοδόμηση ικανότητας και ο συντονισμός που χρειάζονται για την προπαρασκευή των στρατηγικών τοπικής ανάπτυξης.24. Για την τεχνική αρωγή, ποσοστό μέχρι 4% της χρηματοδότησης του προγράμματος μπορεί να προορίζεται για την υλοποίηση του προγράμματος, συμπεριλαμβανομένης της χρηματοδότησης εθνικών δικτύων που υποστηρίζουν την εφαρμογή των μέτρων αγροτικής ανάπτυξης, και ιδίως των ομάδων τοπικής δράσης, και που χρησιμεύουν ως σημείο επαφής για το Ευρωπαϊκό Δίκτυο Αγροτικής Ανάπτυξης. Ένα δίκτυο αγροτικής ανάπτυξης της ΕΕ θα βοηθεί την Επιτροπή στην εφαρμογή της πολιτικής.25. Τα ποσοστά συγχρηματοδότησης της ΕΕ καθορίζονται σε επίπεδο άξονα, με ελάχιστο όριο το 20% και ανώτατο όριο το 50% της συνολικής δημόσιας δαπάνης (75% στις περιφέρειες σύγκλισης). Για τον άξονα 2 και τον άξονα LEADER το ανώτατο ποσοστό θα είναι 55% (80% στις περιφέρειες σύγκλισης), γεγονός που εκφράζει την κοινοτική προτεραιότητα που αποδίδεται στους άξονες αυτούς. Για τις άκρως απομακρυσμένες περιφέρειες τα ανώτατα ποσοστά συγχρηματοδότησης αυξάνονται κατά 5 μονάδες.26. Από τη συνολική κοινοτική χρηματοδότηση της αγροτικής ανάπτυξης που είναι διαθέσιμη για την περίοδο (εξαιρούμενης της διαφοροποίησης), το 3% θα διατηρηθεί ως αποθεματικό, για να κατανεμηθεί το 2012 και το 2013 στα κράτη μέλη των οποίων οι άξονες LEADER παρουσιάζουν τις καλύτερες επιδόσεις.27. Για την εφαρμογή των προγραμμάτων θα εισαχθεί ένα ενισχυμένο σύστημα παρακολούθησης, αξιολόγησης και υποβολής εκθέσεων, βασιζόμενο σε κοινό κοινοτικό πλαίσιο, το οποίο θα συμφωνηθεί μεταξύ των κρατών μελών και της Επιτροπής. Βασιζόμενη στις ετήσιες εθνικές συνοπτικές εκθέσεις σχετικά με την


text: εκτέλεση των προγραμμάτων και την πρόοδο που σημειώνεται στην υλοποίηση των εθνικών στρατηγικών (από την άποψη των αποτελεσμάτων), η Επιτροπή υποβάλλει κάθε έτος έκθεση σχετικά με την πρόοδο υλοποίησης των κοινοτικών προτεραιοτήτων αγροτικής ανάπτυξης. Όποτε είναι αναγκαίο, αυτό μπορεί να οδηγήσει σε υποβολή πρότασης για την προσαρμογή της κοινοτικής στρατηγικής αγροτικής ανάπτυξης.28. Η σκιαγραφούμενη προσέγγιση θα επιτρέψει να εστιαστεί η κοινοτική συγχρηματοδότηση που είναι διαθέσιμη για την αγροτική ανάπτυξη σε από κοινού συμφωνημένες κοινοτικές προτεραιότητες για τους τρεις άξονες πολιτικής, αφήνοντας ταυτόχρονα επαρκές περιθώριο ευελιξίας σε επίπεδο κράτους μέλους και περιφέρειας, για να βρουν την ισορροπία μεταξύ της κλαδικής διάστασης (γεωργική αναδιάρθρωση) και της χωρικής διάστασης (διαχείριση της γης και κοινωνικοοικονομική ανάπτυξη των αγροτικών περιοχών), ανταποκρινόμενα στις μεμονωμένες καταστάσεις και ανάγκες. Επιπλέον, το υπόδειγμα LEADER θα μπορούσε να εφαρμοστεί σε ευρύτερη κλίμακα, ενώ θα διασφαλιστεί για την ΕΕ ως σύνολο η συνέχιση και η εδραίωση της προσέγγισης LEADER.2004/0161 (CNS)ΠρότασηΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥγια τη στήριξη της αγροτικής ανάπτυξης από το Ευρωπαϊκό Γεωργικό ΤαμείοΑγροτικής Ανάπτυξης (ΕΓΤΑΑ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,την πρόταση της Επιτροπής,τη γνώμη του Ευρωπαϊκού Κοινοβουλίου,τη γνώμη της Ευρωπαϊκής Οικονομικής και Κοινωνικής Επιτροπής,τη γνώμη της Επιτροπής των Περιφερειών,Εκτιμώντας τα ακόλουθα:Μια πολιτική αγροτικής ανάπτυξης πρέπει να συνοδεύει και να συμπληρώνει τις πολιτικές για την αγορά και την εισοδηματική στήριξη της Κοινής Γεωργικής Πολιτικής (ΚΓΠ) και με τον τρόπο αυτό να συμβάλλει στην επίτευξη των στόχων της πολιτικής, όπως ορίζονται στο άρθρο 33 παράγραφος 1 της Συνθήκης. Η πολιτική αγροτικής ανάπτυξης πρέπει επίσης να λαμβάνει υπόψη τους γενικούς στόχους της πολιτικής για την οικονομική και κοινωνική συνοχή που προβλέπονται στο άρθρο 158 της Συνθήκης και να συμβάλλει στην επίτευξή τους, ενσωματώνοντας παράλληλα και άλλες βασικές πολιτικές προτεραιότητες, όπως ορίζονται στα συμπεράσματα των Ευρωπαϊκών Συμβουλίων της Λισαβώνας και του Γκέτεμποργκ για την αειφόρο ανάπτυξη.Σύμφωνα με το άρθρο 33 παράγραφος 2, στοιχείο α) της Συνθήκης, κατά την εκπόνηση της κοινής γεωργικής πολιτικής και των ειδικών μεθόδων που συνεπάγεται η εφαρμογή της, πρέπει να λαμβάνεται υπόψη ο ιδιαίτερος χαρακτήρας της γεωργικής δραστηριότητας, που απορρέει από την κοινωνική δομή της γεωργίας και τις διαρθρωτικές και φυσικές ανισότητες μεταξύ των διαφόρων αγροτικών περιοχών.Η μεταρρύθμιση της ΚΓΠ τον Ιούνιο 2003 και τον Απρίλιο 2004 εισήγαγε μείζονες αλλαγές, οι οποίες πιθανώς θα έχουν σημαντική επίπτωση στην οικονομία του συνόλου των αγροτικών περιοχών της Κοινότητας όσον αφορά τα σχήματα γεωργικής παραγωγής, τις μεθόδους διαχείρισης της γης, την απασχόληση και τις ευρύτερες κοινωνικές και οικονομικές συνθήκες στις αγροτικές περιοχές.Η δράση της Κοινότητας πρέπει να είναι συμπληρωματική ως προς εκείνη που αναλαμβάνεται από τα κράτη μέλη ή να επιδιώκει να συμβάλει σε αυτή. Η εταιρική σχέση πρέπει να ενισχυθεί μέσω ρυθμίσεων για τη συμμετοχή διαφόρων τύπων εταίρων με πλήρη σεβασμό προς τις θεσμικές αρμοδιότητες των κρατών μελών. Οι ενδιαφερόμενοι εταίροι πρέπει να συμμετέχουν στην προπαρασκευή, την παρακολούθηση και την αξιολόγηση του προγραμματισμού.Η Κοινότητα μπορεί να λαμβάνει μέτρα σύμφωνα με την αρχή της επικουρικότητας, όπως προβλέπεται στο άρθρο 5 της Συνθήκης. Επειδή ο στόχος της αγροτικής ανάπτυξης δεν μπορεί να επιτευχθεί επαρκώς


text: από τα κράτη μέλη, δεδομένων των δεσμών που υπάρχουν μεταξύ αυτού και των άλλων μέσων της Κοινής Γεωργικής Πολιτικής, της έκτασης των ανισοτήτων μεταξύ αγροτικών περιοχών και των περιορισμών ως προς τους δημοσιονομικούς πόρους των κρατών μελών σε μια διευρυμένη Ένωση, μπορεί να υλοποιηθεί καλύτερα σε κοινοτικό επίπεδο, μέσω των πολυετών εγγυήσεων της κοινοτικής χρηματοδότησης και με την συγκέντρωση αυτής στις προτεραιότητές της. Σύμφωνα με την αρχή της αναλογικότητας, όπως αναφέρεται στο άρθρο 5 της Συνθήκης, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού.Οι δραστηριότητες του Ευρωπαϊκού Γεωργικού Ταμείου Αγροτικής Ανάπτυξης, το οποίο στο εξής καλείται το "Ταμείο", καθώς και οι πράξεις στις οποίες συνεισφέρει, πρέπει να είναι συνεπείς και συμβατές με τις άλλες κοινοτικές πολιτικές και να συμμορφώνονται με την όλη κοινοτική νομοθεσία.Στη δράση της υπέρ της αγροτικής ανάπτυξης, η Κοινότητα μεριμνά, ώστε να ενθαρρύνει την εξάλειψη των ανισοτήτων και την προώθηση της ισότητας μεταξύ ανδρών και γυναικών, σύμφωνα με τα άρθρα 2 και 3 της Συνθήκης.Για να εστιάζεται το στρατηγικό περιεχόμενο της πολιτικής αγροτικής ανάπτυξης στις προτεραιότητες της Κοινότητας και έτσι να αυξάνεται η διαφάνειά του, το Συμβούλιο πρέπει να εκδίδει στρατηγικές κατευθυντήριες γραμμές κατόπιν προτάσεως της Επιτροπής.Με βάση τις στρατηγικές κατευθυντήριες γραμμές που εκδίδονται από το Συμβούλιο, κάθε κράτος μέλος πρέπει να εκπονεί τις εθνικές στρατηγικές του για την αγροτική ανάπτυξη, οι οποίες θα αποτελούν το πλαίσιο αναφοράς για την κατάρτιση των προγραμμάτων αγροτικής ανάπτυξης. Τα κράτη μέλη και η Επιτροπή πρέπει να υποβάλλουν εκθέσεις σχετικά με την παρακολούθηση της εθνικής και της κοινοτικής στρατηγικής.Ο προγραμματισμός της αγροτικής ανάπτυξης πρέπει να τηρεί τις κοινοτικές και τις εθνικές προτεραιότητες και να συμπληρώνει τις άλλες κοινοτικές πολιτικές, ιδίως τη γεωργική πολιτική για τις αγορές, την πολιτική συνοχής και την Κοινή Αλιευτική Πολιτική.Για να εξασφαλιστεί η αειφόρος ανάπτυξη των αγροτικών περιοχών, είναι αναγκαίο να εστιαστούν οι προσπάθειες σε περιορισμένο αριθμό κεντρικών στόχων προτεραιότητας σε κοινοτικό επίπεδο, οι οποίοι αφορούν την ανταγωνιστικότητα της γεωργίας και της δασοκομίας, τη διαχείριση της γης και το περιβάλλον, καθώς και την ποιότητα ζωής και τη διαφοροποίηση των δραστηριοτήτων στις εν λόγω περιοχές.Είναι ανάγκη να θεσπιστούν γενικοί κανόνες για τον προγραμματισμό και για την αναθεώρηση του προγραμματισμού αγροτικής ανάπτυξης, εξασφαλίζοντας παράλληλα την κατάλληλη ισορροπία μεταξύ των τριών αξόνων προτεραιότητας των προγραμμάτων αγροτικής ανάπτυξης. Η διάρκεια του προγραμματισμού πρέπει να είναι επταετής.Για να επιτευχθεί ο στόχος της βελτίωσης της ανταγωνιστικότητας των τομέων της γεωργίας και της δασοκομίας, είναι σημαντικό να οικοδομηθούν σαφείς αναπτυξιακές στρατηγικές που θα αποσκοπούν στη βελτίωση και την προσαρμογή του ανθρώπινου δυναμικού, του φυσικού κεφαλαίου και της ποιότητας της γεωργικής παραγωγής.Όσον αφορά το ανθρώπινο δυναμικό, πρέπει να καταστεί διαθέσιμη μια δέσμη μέτρων σχετικά με την κατάρτιση, την εγκατάσταση νέων γεωργών, την πρόωρη συνταξιοδότηση γεωργών και γεωργικών εργατών, τη χρήση από τους γεωργούς και τους δασοκαλλιεργητές συμβουλευτικών υπηρεσιών και την καθιέρωση υπηρεσιών αντικατάστασης και διαχείρισης στην εκμετάλλευση.Όσον αφορά την κατάρτιση, η εξέλιξη και η εξειδίκευση της γεωργίας και της δασοκομίας απαιτούν το κατάλληλο επίπεδο τεχνικής και οικονομικής κατάρτισης, συμπεριλαμβανομένων των νέων τεχνολογιών πληροφορικής, καθώς και επαρκείς γνώσεις στους τομείς


text: της ποιότητας των προϊόντων, των αποτελεσμάτων της έρευνας και της αειφόρου διαχείρισης των φυσικών πόρων, συμπεριλαμβανομένων των απαιτήσεων για την πολλαπλή συμμόρφωση και της εφαρμογής παραγωγικών πρακτικών συμβατών με τη διατήρηση και την ανάδειξη του τοπίου και την προστασία του περιβάλλοντος. Επομένως, είναι αναγκαίο να διευρυνθεί το φάσμα της κατάρτισης, ώστε να καλύπτει όλους τους ενήλικες που ασχολούνται με θέματα γεωργίας και δασοκομίας και να περιλαμβάνει δραστηριότητες ενημέρωσης και διάχυσης. Οι δραστηριότητες κατάρτισης και ενημέρωσης καλύπτουν ζητήματα που υπάγονται στους στόχους τόσο της γεωργικής και δασοκομικής ανταγωνιστικότητας όσο και της διαχείρισης της γης και του περιβάλλοντος.Η παροχή ειδικών ευεργετημάτων στους νέους γεωργούς μπορεί να διευκολύνει και την αρχική τους εγκατάσταση, αλλά και τη διαρθρωτική προσαρμογή των εκμεταλλεύσεών τους μετά την αρχική τους εγκατάσταση. Το μέτρο που αφορά την εγκατάσταση πρέπει να βελτιωθεί, μέσω της χορήγησης εφάπαξ πριμοδότησης, και να εξαρτάται από τον όρο της κατάρτισης επιχειρηματικού σχεδίου που εξασφαλίζει την ανάπτυξη των δραστηριοτήτων των νέων γεωργών.Η πρόωρη συνταξιοδότηση στον τομέα της γεωργίας πρέπει να σκοπεύει σε σημαντική διαρθρωτική αλλαγή των μεταβιβαζόμενων εκμεταλλεύσεων μέσω του μέτρου της εγκατάστασης νέων γεωργών σύμφωνα με τις απαιτήσεις του εν λόγω μέτρου ή με τη μεταβίβαση της εκμετάλλευσης με στόχο την αύξηση του μεγέθους της, λαμβανομένης επίσης υπόψη της πείρας που έχει αποκτηθεί από την εφαρμογή προηγούμενων κοινοτικών καθεστώτων στον τομέα αυτό.Η χρησιμοποίηση από τους γεωργούς και δασοκαλλιεργητές διαχειριστικών και συμβουλευτικών υπηρεσιών πρέπει να τους επιτρέπει να βελτιώνουν την αειφόρο διαχείριση των εκμεταλλεύσεών τους. Ειδικότερα, η χρησιμοποίηση γεωργικών συμβουλευτικών υπηρεσιών, όπως προβλέπεται στον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (EΚ) αριθ. 1452/2001, (EΚ) αριθ. 1453/2001, (EΚ) αριθ. 1454/2001, (EΚ) αριθ. 1868/94, (EΚ) αριθ. 1251/1999, (EΚ) αριθ. 1254/1999, (EΚ) αριθ. 1673/2000, (ΕΟΚ) αριθ. 2358/71 και (EΚ) αριθ. 2529/2001[1], πρέπει να βοηθεί τους γεωργούς να αξιολογούν την επίδοση της γεωργικής επιχείρησής τους και να προσδιορίζουν τις αναγκαίες βελτιώσεις σε σχέση με τις κανονιστικές απαιτήσεις διαχείρισης που προβλέπονται στον εν λόγω κανονισμό.Η δημιουργία συστημάτων παροχής συμβουλών, διαχείρισης και αντικατάστασης για τους γεωργούς και τους δασοκαλλιεργητές πρέπει να τους βοηθεί να προσαρμόζουν, να βελτιώνουν και να διευκολύνουν τη διαχείριση και να βελτιώνουν την εν γένει επίδοση των εκμεταλλεύσεών τους μέσω της περαιτέρω βελτίωσης του ανθρώπινου δυναμικού που απασχολείται στους τομείς της γεωργίας και της δασοκομίας.Όσον αφορά το φυσικό κεφάλαιο, πρέπει να καταστεί διαθέσιμη μια δέσμη μέτρων σχετικά με τον εκσυγχρονισμό των εκμεταλλεύσεων, τη βελτίωση της οικονομικής αξίας των δασών, την αύξηση της προστιθέμενης αξίας της πρωτογενούς γεωργικής και δασοκομικής παραγωγής, τη βελτίωση και ανάπτυξη της γεωργικής και δασοκομικής υποδομής, την αποκατάσταση του γεωργικού παραγωγικού δυναμικού που έχει πληγεί από φυσικές καταστροφές και την εισαγωγή των κατάλληλων μέτρων πρόληψης.Σκοπός των κοινοτικών ενισχύσεων για επενδύσεις στην εκμετάλλευση είναι να εκσυγχρονιστούν οι γεωργικές εκμεταλλεύσεις, και να βελτιωθεί η οικονομική επίδοσή τους, μέσω της καλύτερης χρήσης των συντελεστών παραγωγής, συμπεριλαμβανομένης της εισαγωγής νέων τεχνολογιών,